**HOT. 17**

Dosar nr. ...

R O M Â N I A

CURTEA DE APEL ...

SECŢIA ...

Decizia nr. ..

Şedinţa publică din data de ..

Completul compus din:

Preşedinte: COD 1015

Judecător: ...

Judecător: ...

Grefier: ...

Pe rol se află soluţionarea recursului promovat de pârâta Administraţia Judeţeană a Finanţelor Publice ... împotriva sentinţei nr. S1 pronunţate de Tribunalul ..., intimat fiind X.

La apelul nominal făcut în şedinţă publică, se constată lipsa părţilor.

Procedura de citare este legal îndeplinită.

S-a făcut referatul cauzei de către grefierul de şedinţă, din care reiese că recursul se află la primul termen de judecată, precum şi faptul că intimatul a depus la dosarul cauzei un înscris intitulat „întâmpinare şi concluzii scrise”, însoţit de dovada achitării onorariului de avocat.

Prin cererea de recurs şi prin întâmpinare, părţile au solicitat judecarea cauzei în lipsă.

Constatând lipsa părţilor şi având în vedere faptul că s-a solicitat judecarea cauzei în lipsa acestora, instanţa constată finalizată cercetarea judecătorească şi rămâne în pronunţare asupra recursului promovat împotriva sentinţei nr. S1 a Tribunalului ....

Curtea de Apel,

Deliberând asupra recursului în *...* de faţă, constată următoarele:

Prin cererea de chemare în judecată înregistrată pe rolul Tribunalului ... sub nr. ..., reclamantul X a solicitat, în contradictoriu cu pârâta Administraţia Judeţeană a Finanţelor Publice ..., anularea Deciziei de impunere a taxei nr. ... emisă de către pârâtă şi restituirea sumei de 994 lei achitată cu titlu de timbru de mediu, împreună cu dobânda fiscală aferentă, sumă ce va fi actualizata la data plăţii efective, precum şi obligarea pârâtei la plata cheltuielilor de judecată efectuate.

Prin sentinţa nr. S1, rectificată prin încheierea de îndreptare a erorii materiale din data de …, Tribunalul ... a admis acţiunea astfel cum a fost formulată şi precizată de reclamantul X, în contradictoriu cu Administraţia Judeţeană a Finanţelor Publice ... reprezentată de Direcţia Generală Regională a Finanţelor Publice ... şi, în consecinţă, a dispus anularea Deciziei de impunere a taxei nr.... emisă de pârâta Administraţia Judeţeană a Finanţelor Publice ..., pe care a obligat-o să restituie reclamantului suma de 994,00 lei reprezentând timbru de mediu achitat la data de 14.09.2015 pentru înmatricularea autovehiculului marca Mercedes Benz, având număr de identificare W.., împreună cu plata dobânzii fiscale de la data achitării taxei şi până la restituirea efectivă a sumei, sumă actualizată la data plăţii efective cu indicele de inflaţie.

Prin aceeaşi hotărâre judecătorească, pârâta a fost obligată la plata sumei de 394 lei, cu titlu de cheltuieli de judecată reprezentând taxă de timbru şi onorariu avocat.

Împotriva acestei sentințe a promovat recurs Administraţia Judeţeană a Finanţelor Publice ..., invocând motivul de casare prevăzut de dispoziţiile art. 488 alin. (1) pct. 8 din Codul de procedură civilă.

În motivarea căii de atac, instituţia recurentă a apreciat că, raportat la prevederile Ordonanței de urgență a Guvernului nr. 52/2017, care reglementează procedura de restituire pe cale administrativă a sumelor reprezentând taxa specială pentru autoturisme şi autovehicule, taxa pe poluare pentru autovehicule, taxa pentru emisiile poluante provenite de la autovehicule şi timbrul de mediu pentru autovehicule, se impune ca instanţa să reţină ca rămasă fără obiect cererea reclamantului, care ar obţine aceleaşi beneficii oferite de actul normativ anterior – menţionat dacă s-ar adresa organului fiscal, evitând plata cheltuielilor de judecată.

Recurenta a apreciat că existența unei proceduri legale de restituire a taxei achitate este de natură a conduce la casarea sentinței atacate.

Referitor la plata cheltuielilor de judecată, a susţinut că nu le datorează, deoarece nu se află în culpă procesuală, actele contestate fiind temeinic şi legal întocmite.

Totodată, recurenta a solicitat reducerea onorariul de avocat, conform prevederilor art. 451 alin. (2) din Codul de procedură civilă, ţinând cont de faptul că la stabilirea cuantumului cheltuielilor de judecată cuvenite se impune a se ţine seama de gradul de complexitate al speţei şi de efortul concret al avocatului reclamantului.

În acest sens, a făcut trimitere la Decizia Curţii Constituţionale nr. 401/14.07.2005, prin care aceasta a reţinut că prerogativa instanţei de a cenzura, cu prilejul stabilirii cheltuielilor de judecată, cuantumul onorariului avocaţial convenit, prin prisma proporţionalităţii sale cu amplitudinea şi complexitatea activităţii deduse, este cu atât mai necesară cu cât respectivul onorariu, convertit în cheltuieli de judecată, urmează a fi suportat de partea potrivnică, dacă a căzut în pretenţii.

De asemenea, Curtea Europeană a Drepturilor Omului, învestită fiind cu soluţionarea pretenţiilor la rambursarea cheltuielilor de judecată, în care sunt cuprinse şi onorariile avocaţiale, a statuat că acestea urmează a fi recuperate numai în măsura în care constituie cheltuieli necesare, care au fost în mod real făcute, în limita unui cuantum rezonabil.

Prin nota de concluzii scrise formulată, intimatul a solicitat respingerea recursului şi acordarea cheltuielilor de judecată efectuate în recurs.

Analizând prezentul recurs prin prisma motivelor de nelegalitate invocate, Curtea de Apel reține următoarele:

Prin cererea de recurs nu se contestă faptul că organul fiscal are obligația de a restitui sumele de bani pe care le-a perceput cu încălcarea dreptului Uniunii Europene și a jurisprudenței Curții de Justiție a Uniunii Europene, ci se critică împrejurarea că instanța de ... nu a sancționat neurmarea de către reclamant a procedurii de restituire reglementate de Ordonanța de urgență a Guvernului nr. 52/2017.

Instanța de recurs reține faptul că demersul judiciar al reclamantului a fost determinat de refuzul organului fiscal de a-i restitui timbrul de mediu, refuz manifestat prin raportare la prevederile legale aflate în vigoare anterior adoptării Ordonanței de urgență a Guvernului nr. 52/2017. Dispozițiile ordonanței de urgență la care s-a făcut referire în cererea de recurs nu sunt incidente în prezenta cauză deoarece au intrat în vigoare ulterior datei la care reclamantul a sesizat instanța de ... şi, îndeosebi, ulterior manifestării refuzului recurentei de restituire a taxei. Or, legalitatea şi temeinicia unui act administrativ tipic sau asimilat nu poate fi raportată decât la prevederile legale în vigoare la momentul emiterii acestuia.

Curtea de Apel mai reține, raportat la situația reclamantului, că procedura instituită prin actul normativ menționat nu este de natură a asigura protecția efectivă a drepturilor conferite acestuia de dreptul Uniunii Europene şi, îndeosebi, dreptul la un proces echitabil din perspectiva securităţii raporturilor juridice întrucât ceea ce urmăreşte recurenta este respingerea cererii de chemare în judecată, ca inadmisibilă, în baza unei prevederi legale care nu era în vigoare la data sesizării instanţei, cu consecinţa previzibilă a obligării părţii la urmarea unui nou proces administrativ fiscal, conform acestei noi reglementări.

Curtea de Apel reține că neretroactivitatea legii reprezintă o garanţie a respectării securităţii juridice și că nerespectarea situaţiilor juridice născute sub legea veche ar crea un climat de insecuritate şi instabilitate a circuitului civil. Cu titlu de exemplu, Curtea de Apel aminteşte că în cauza Zielinski, Pradal ş.a. c. Franţei Curtea Europeană a Drepturilor Omului a constat încălcarea art. 6 din Convenția europeană a drepturilor omului, având în vedere că promulgarea unei norme interpretative, cu efect retroactiv, de la data naşterii dreptului subiectiv în discuţie, a influenţat în mod decisiv procedurile judiciare care se aflau în curs la data adoptării legii interpretative. Curtea a sancţionat, de fapt, intervenţia puterii legislative în desfăşurarea actului de justiţie cu consecinţa influenţării soluţiei litigiului în favoarea pârâtului, respectiv a autorităţii de stat.

Reţinând incompatibilitatea timbrului de mediu aplicat reclamantului cu prevederile art. 110 din Tratatul privind Funcţionarea Uniunii Europene, incompatibilitate necontestată în recurs, Curtea de Apel consideră că este judicioasă soluția de admitere a cererii de restituire a sumei achitate cu acest titlu, în vederea reparării prejudiciului cauzat prin încălcarea normelor de drept comunitar. Prezenta soluţie se impune pentru sancţionarea comportamentului recurentei chiar de la momentul refuzului de restituire, manifestare de voinţă concordantă cu prevederile naţionale şi practica administrativă de la acel moment.

Cu privire la acordarea dobânzilor, Curtea de Apel constată că apărările recurentei sunt neîntemeiate, având în vedere că la 18.04.2013, Curtea de Justiție a Uniunii Europene a pronunţat hotărârea în cauza C-565/11, Mariana Irimie împotriva Administraţiei Finanţelor Publice Sibiu, în care s-a stabilit că „dreptul Uniunii se opune unui regim naţional care limitează dobânzile acordate cu ocazia restituirii unei taxe percepute cu încălcarea dreptului Uniunii la cele care curg din ziua care urmează datei formulării cererii”.

Pe cale de consecinţă, Curtea de Apel va reţine că în mod corect prima instanță a apreciat că pe lângă dreptul la restituirea sumelor achitate cu titlu de timbru de mediu, se recunoaşte în patrimoniul reclamantului inclusiv un drept de acordare a dobânzii fiscale, care va fi calculată de la data de data plăţii taxei, până la efectiva restituire.

În ceea ce privește modalitatea de soluționare a capătului de cerere având ca obiect acordarea cheltuielilor de judecată, Curtea de Apel reține că prima instanță a făcut o corectă aplicare a prevederilor art. 451 din Codul de procedură civilă, în sensul că admiterea pretențiilor principale ale reclamantului – intimat atrage și culpa procesuală a autorității recurente pârâte, cu consecința firească a acoperirii prejudiciului produs prin introducerea acțiunii.

Drept urmare, în temeiul dispoziţiilor art. 496 din Codul de procedură civilă, Curtea de Apel va respinge recursul declarat de către pârâtă, care rămâne singura răspunzătoare de consecinţele ce au decurs din faptul perceperii unei taxe de natură fiscală care a fost găsită a fi contrară dreptului comunitar de către Curtea de Justiţie a Uniunii Europene prin hotărâri cărora organele Ministerului Finanţelor Publice nu le-au dat imediat eficienţa cuvenită, permiţând declanşarea prezentului litigiu.

Având în vedere dispozițiile art. 453 din Codul de procedură civilă, Curtea de Apel va obliga recurenta să plătească intimatului – reclamant suma de 250 lei, cu titlu de cheltuieli de judecată.

Pentru aceste motive,

În numele legii,

Decide:

Respinge, ca neîntemeiat, recursul declarat de Administraţia Judeţeană a Finanţelor Publice ... împotriva sentinţei nr. S1 a Tribunalului ..., sentinţă pe care o menţine.

Obligă pe recurentă să plătească reclamantului suma de 250 lei, cu titlu de cheltuieli de judecată.

Definitivă.

Pronunţată în şedinţa publică din ...

Preşedinte, Judecător, Judecător,

COD 1015 ... ...

Grefier,

...