R O M Â N I A

CURTEA DE APEL … - SECŢIA …

Dosar nr. ...

(...)

ÎNCHEIERE

Şedinţa din Camera de Consiliu din: …

JUDECĂTOR DE DREPTURI ŞI LIBERTĂŢI: 1019

GREFIER: ….

Ministerul Public – Parchetul de pe lângă Curtea de Apel a fost reprezentat de procuror …..

Pe rol se află soluţionarea cererii formulată de Parchetul de pe lângă Curtea de Apel, în temeiul disp. art. 153 alin. 1 C.pr.pen., de încuviinţare de obţinere de la instituţiile financiare, precum şi de la orice altă instituţie a situaţiilor financiare, a datelor privind situaţia financiară, existenţa şi conţinutul conturilor aparţinând suspectului S1, fiul lui …, născut la data de ... în C, jud.A, domiciliat în M, str...., jud.I, având CNP ... şi Cabinetului de Avocatură S1 cu sediul în com.M, str...., jud.I, având CUI ....

Fără citarea părţilor.

Referatul cauzei a fost făcut de grefierul de şedinţă, după care,

Reprezentantul Ministerului Public, având cuvântul, a solicitat admiterea cererii, astfel cum a fost formulată în scris.

JUDECĂTORUL DE DREPTURI ŞI LIBERTĂŢI,

Prin cererea din data de 26.03.2015, înregistrată pe rolul acestei instanţe sub nr. ..., formulată de Parchetul de pe lângă Curtea de Apel, în temeiul disp. art. 153 alin. 1 C.pr.pen., de încuviinţare obţinerii de la instituţiile financiare, precum şi de la orice altă instituţie a situaţiilor financiare, a datelor privind situaţia financiară, existenţa şi conţinutul conturilor aparţinând suspectului S1, fiul lui ..., născut la data de ... în C, jud.A, domiciliat în M, str...., jud.I, având CNP ... şi Cabinetului de Avocatură S1 cu sediul în com.M, str...., jud.I, având CUI ....

În motivarea cererii, procurorul arată că, prin adresa nr.....12.2014, Direcţia Generală Regională a Finanţelor Publice P – Administraţia Judeţeană a Finanţelor Publice P2 a formulat o plângere prin care a solicitat efectuarea de cercetări faţă de avocatul S1 sub aspectul săvârşirii infracţiunilor prevăzute de art.4 şi art.9, alin.1, lit.f din Legea nr.241/2005. Plângerea a fost înregistrată la Parchetul de pe lângă Curtea de Apel sub nr.....

Prin ordonanţa din data de ….12.2014, s-a dispus începerea urmăririi penale sub aspectul săvârşirii infracţiunilor prevăzute de art.4 din Legea nr.241/2005 şi art.9, alin.1, lit.f din Legea nr.241/2005.

Prin ordonanţa din data de ….03.2015, s-a dispus efectuarea în continuare a urmăririi penale faţă de S1 sub aspectul săvârşirii infracţiunii prevăzute de art.4 din Legea nr.241/2005, constând în aceea că în calitate de titular al Cabinetul de Avocatură S1 cu sediul în com.M, str...., jud.I, având CUI ..., a refuzat în mod nejustificat să prezinte documentele contabile ale acestui contribuabil organelor competente din cadrul Administraţiei Judeţene a Finanţelor Publice P2, în scopul împiedicării verificărilor financiare şi fiscale, documente solicitate prin invitaţia nr..../06.11.2014 emisă de această instituţie.

Se arată că din actele dosarului, rezultă că funcţionari din cadrul AJFP P2 au fost delegaţi să efectueze un control la contribuabilul Cabinetul de Avocatură S1 cu sediul în com.M, str...., jud.I, având CUI ....

Controlul a fost iniţiat la data de 05.11.2014, când inspectori din cadrul AJFP P2 s-au deplasat la sediul cabinetului, unde au constatat că acesta nu funcţionează la această adresă.

În vedere efectuării controlului au fost transmise prin poştă somaţii pe adresa Cabinetului pentru a fi prezentate documentele necesare, acestea nefiind prezentate de către titularul cabinetului, avocatul S1 la termenul solicitat şi nici la 15 zile de la emiterea somaţiei.

Ulterior, acesta a fost contactat telefonic, însă deşi a dat asigurări că se va prezenta cu documentele financiar-fiscale la organele abilitate, acest lucru nu s-a realizat.

De asemenea, din analiza fişei fiscale a acestuia, s-a constatat că pentru perioada 2008-2013 nu a depus declaraţiile de venit D200 şi că figurează cu restanţe la bugetul statului reprezentând venituri din activităţi independente, CASS, ş.a.

Din documentele transmise de către Administraţia Judeţeană a Finanţelor Publice P2 cu adresa nr....08.01.2015, rezultă că agentului economic Cabinetul de Avocatură S1 i-a fost transmisă prin poştă invitaţia nr..../06.11.2014, primită de destinatar la data de 17.11.2014, prin care era somat să prezinte unele documentele contabile ale cabinetului la sediul organului fiscal, fapt care nu s-a realizat până la data de 10.12.2014 când suspectul S1 a fost arestat în altă cauză, pe numele său fiind emis un mandat de executare a pedepsei închisorii de 10 luni.

La data de 16.03.2015, suspectului i-au fost aduse la cunoştinţă drepturile şi obligaţiile procesuale, acesta prevalându-se de dreptul la tăcere.

Prin Ordonanţa procurorului din aceeaşi dată s-a dispus predarea de către suspect a tuturor documentelor financiar - contabile şi a declaraţiilor fiscale depuse de Cabinetul de Avocatură S1 aferente perioadei 2007-2014, fiind stabilit ca termen de predare data de 19.03.2015, când a fost stabilită şi data de consultare a dosarului solicitată de suspect în ziua de 16.03.2015.

Până în prezent, suspectul nu a adus la îndeplinire cele dispuse prin ordonanţa procurorului din data de ….03.2015, nefiind predate înscrisurile solicitate.

Din verificarea efectuată pe portalul instanţelor de judecată, rezultă că în perioada vizată, suspectul a desfăşurat activităţi de asistenţă juridică, de pe urma cărora a obţinut venituri pe care nu le-a declarat organelor fiscale, fapt pentru care prin ordonanţa din data de ….03.2015 a fost extinsă urmărirea penală faţă de suspect pentru săvârşirea infracţiunii de evaziune fiscală, prevăzută de art.9, alin.1, lit.b din Legea nr.241/2005..

Conform art.153, alin.1 din Codul de procedură penală, procurorul poate solicita, cu încuviinţarea prealabilă a judecătorului de drepturi şi libertăţi, unei instituţii de credit sau oricărei alte instituţii care deţine date privind situaţia financiară a unei persoane comunicarea datelor privind existenţa şi conţinutul conturilor şi a altor situaţii financiare ale unei persoane în cazul în care există indicii temeinice cu privire la săvârşirea unei infracţiuni şi există temeiuri pentru a se crede că datele solicitate constituie probe.

Se arată că sunt îndeplinite condiţiile prevăzute de art.153, alin.1, deoarece există indicii temeinice cu privire la săvârşirea infracţiunii de evaziune fiscală prevăzută de art.9, alin.1, lit.b din Legea nr.241/2005, urmărirea penală fiind extinsă în acest sens la data de 26.03.2015, iar datele pentru a căror obţinere se solicită încuviinţarea prealabilă a judecătorului de drepturi şi libertăţi constituie probe, urmând a stabili venituri obţinute de suspect în condiţiile în care acesta nu a pus la dispoziţia nici a organelor fiscale nici a celor de urmărire penală documentele financiar-contabile.

În drept, Parchetul invocă dispoziţiile art. 153 alin. 1 C.pr.pen.

În susţinerea cererii a fost prezentat dosarul nr. ... al Parchetului de pe lângă Curtea de Apel.

Analizând actele şi lucrările dosarului de urmărire penală, judecătorul de drepturi şi libertăţi constată că este competent material să soluţioneze această cerere, raportat la calitatea de avocat a numitului S1.

Din examinarea dosarului de urmărire penală, judecătorul de drepturi şi libertăţi consideră că, în cauză, există indicii temeinice cu privire la săvârşirea infracţiunii obiect al cauzei şi că există temeiuri pentru a se crede că datele solicitate constituie probe.

Este adevărat că, anterior, judecătorul de drepturi şi libertăţi a respins o cerere similară, însă se constată că temeiul de drept invocat în susţinerea prezentei solicitări este parţial modificat şi că, ulterior datei de 19.01.2015, au intervenit aspecte noi care determină caracterul justificat şi necesar al obţinerii datelor invocate de către procuror.

Faţă de considerentele arătate, în temeiul art. 153 C.pr.pen, se va admite cererea formulată de Parchetul de pe lângă Curtea de Apel, în dosarul nr. ..., ca fiind întemeiată.

În consecinţă, va încuviinţa solicitarea de obţinere de la instituţiile financiare, precum şi de la orice altă instituţie a situaţiilor financiare, a datelor privind situaţia financiară, existenţa şi conţinutul conturilor aparţinând suspectului **S1**, fiul lui ..., născut la data de ... în C, jud.A, domiciliat în M, str...., jud.I, având CNP ... şi **Cabinetului de Avocatură S1** cu sediul în com.M, str...., jud.I, având CUI ....

PENTRU ACESTE MOTIVE,  
 ÎN NUMELE LEGII,

DISPUNE:

Admite sesizarea formulată de Parchetul de pe lângă Curtea de Apel, în dosarul nr. ....

În temeiul disp. art. 153 C.pr.pen., încuviinţează solicitarea de obţinere de la instituţiile financiare, precum şi de la orice altă instituţie a situaţiilor financiare, a datelor privind situaţia financiară, existenţa şi conţinutul conturilor aparţinând:

1. suspectului **S1**, fiul lui ..., născut la data de ... în C, jud.A, domiciliat în M, str...., jud.I, având CNP ....

2. **Cabinetului de Avocatură S1** cu sediul în com.M, str...., jud.I, având CUI ....

Definitivă.

Pronunţată în camera de consiliu azi, …, ora 15.00.

Judecător de drepturi şi libertăţi, Grefier,

1019 ….