**Dosar nr...........**

**(…..)**

**R O M A N I A**

**CURTEA DE APEL .......... - SECŢIA ..........**

**….**

**DECIZIA CIVILĂ nr….**

**Şedinţa publică de la …**

**Curtea constituită din :**

**PREŞEDINTE - 1020**

**JUDECĂTOR - .....**

**JUDECĂTOR - .....**

**GREFIER - .....**

Pe rol fiind soluţionarea cererii de recurs formulată de recurenta pârâtă **X**, împotriva încheierii din data de …., pronunţate de către Tribunalul .......... - Secţia .........., în dosarul nr. …., în contradictoriu cu intimata – reclamantă **Y.**

Obiectul pricinii – pretenţii.

La apelul nominal făcut în şedinţă publică, la prima strigare a cauzei, se constată lipsa recurentei - pârâte **X** şi a reprezentantului intimatei – reclamante **Y.**

Procedura de citare este legal îndeplinită.

S-a făcut referatul cauzei de către grefierul de şedinţă care învederează lipsa părţilor, iar prin recursul declarat, recurenta – pârâtă a solicitat judecarea în lipsă.

Curtea având în vedere lipsa părţilor la acest moment, dispune lăsarea cauzei la a doua strigare.

La a doua strigare a cauzei, se constată lipsa recurentei - pârâte **X** şi a reprezentantului intimatei – reclamante **Y.**

Procedura de citare este legal îndeplinită.

S-a făcut referatul cauzei de către grefierul de şedinţă care învederează lipsa părţilor, iar prin recursul declarat, recurenta – pârâtă a solicitat judecarea în lipsă.

Curtea, având în vedere că a fost solicitată judecarea în lipsă şi constatând cauza în stare de judecată, o reţine spre soluţionare.

**C U R T E A**

Prin cererea înregistrată la data de ………., reclamanta Y a solicitat pârâtei X la plata sumei de 1034,08 lei, contravaloarea cotelor de întreţinere aferente perioadei martie 2015-iulie 2015, penaliăţi, fond de reparaţii şi penalităţi în continuare până la achitarea debitului

În motivare, a arătat că pârâta este proprietar al ap. … din str. …., bl. …, sc. … şi, din luna iunie a martie 2015, deşi a beneficiat de utilităţi, nu a mai achitat cheltuielile de întreţinere a imobilului.

În drept, au fost invocate dispoziţiile art. 194 şi următoarele Cod procedură civilă, Legea nr. 230/2007 privind organizarea şi funcţionarea Asociaţiilor de Proprietari şi Normele Metodologice.

La termenul din 03.03.2016, reclamanta a depus la dosar cerere modificatoare prin care a solicitat obligarea pârâtei la plata sumelor de 1764,03 lei, cote de întreţinere aferente perioadei martie 2015- ianuarie 2016, 475,87 de lei – penalităţi, 110 de lei fond de reparaţii, 83,45 de lei – fond de rulment.

În drept, a invocat dispoziţiile art. 204 Cod procedură civilă.

La niciuna din cererile comunicate, pârâta nu a depus întâmpinare.

În susţinerea cererii a fost administrată proba cu înscrisuri.

Prin sentinţa civilă nr …., Judecătoria ............... a admis cererea astfel cum a fost modificată de reclamanta Y în contradictoriu cu pârâta X şi a obligat pârâta să plătească reclamantei sumele de 1764,03 lei, cote de întreţinere aferente perioadei martie 2015- ianuarie 2016, 475,87 de lei – penalităţi, 110 de lei fond de reparaţii, 83,45 de lei – fond de rulment, precum şi suma de 800 de lei, cheltuieli de judecată.

Pentru a pronunţa această soluţie, prima instanţă a reţinut următoarele:

Conform art. 46 din Legea nr. 230/2007, proprietarii de apartamente au obligaţia să plătească lunar, conform listei de plată a cheltuielilor asociaţiei de proprietari, în avans sau pe baza facturilor emise de furnizori, cota de contribuţie ce le revine la cheltuielile asociaţiei de proprietari. Pentru neplata la termen a cotelor de contribuţie la cheltuielile comune, potrivit art. 49 din Legea nr. 230/2007 Y1 poate stabili un sistem propriu de penalizări pentru orice sumă cu titlu de restanţă, afişată pe lista de plată. Penalizările nu vor fi mai mari de 0,2% pentru fiecare zi de întârziere şi se vor aplica numai după o perioadă de 30 de zile care depăşeşte termenul stabilit pentru plată, fără ca suma penalizărilor să poată depăşi suma la care s-au aplicat.

În cazul obligaţiilor de a da o sumă de bani, creditorul trebuie să dovedească existenţa creanţei, astfel încât, dacă el face această dovadă, neexecutarea se prezumă cât timp debitorul nu dovedeşte executarea.

In prezenta cauza, reclamanta a făcut dovada dreptului său de creanţă de 1764,03 lei, cote de întreţinere aferente perioadei martie 2015- ianuarie 2016, 475,87 de lei – penalităţi, 110 de lei fond de reparaţii, 83,45 de lei – fond de rulment, prin listele de plata depuse în cauza (f. 7-11), proces verbal AGA prin care s-au stabilit penalităţi (f. 41), fond de rulment (f. 43, 51) şi centralizatoarele depuse (f. 6, 63-65).

Pentru aceste motive, având în vedere ca pârâta nu a făcut dovada vreunei erori de calcul din partea reclamantei, nici dovada achitării în integralitate a cotelor la întreţinere în termenele legale, că nu a contestat susţinerile şi probele administrate de reclamantă, instanţa a admis cererea astfel cum a fost modificată şi a obligat pârâtă la plata sumelor de mai sus.

În temeiul art. 451 NCPC, instanţa a obligat pârâtă, ca parte căzută în pretenţii, să plătească reclamantei suma de 800 de lei, cheltuieli de judecată, reprezentând onorariu avocat.

**Împotriva** acestei sentinţe, pârâta a declarat ***apel,*** solicitând înlăturarea obligaţiei sale de plată a cheltuielilor de judecată în cuantum de 800 de lei, justificat de faptul că a achitat toate restanţele către Y1, inclusiv penalităţile de întârziere. În finalul motivelor de apel se arată că a avut o situaţie materială dificilă şi nu a putut plăti la timp cheltuielile de întreţinere, în condiţiile în care apartamentul nu a folosit şi nu a putut lua la cunoştinţă de demersurile întreprinse de asociaţie.

Prin încheierea de şedinţă din data de 17 02 2017, Tribunalul .......... Secţia … a **suspendat** judecata apelului promovat de apelanta pârâtă, în temeiul prevederilor art 411 pct 2 cod procedură civilă, datorită lipsei nejustificate a părţilor.

**Împotriva** acestei încheieri a declarat ***recurs*** pârâta, solicitând repunerea cauzei pe rol şi invocând totodată faptul că nu a fost legal citată. Recurenta petentă evidenţiază faptul că nu locuieşte la adresa: .........., str …., bl …. sc …, et .. ap …, ….

**Deliberând** asupra aspectelor critice invocate prin cererea de recurs, Curtea le apreciază ca nefondate, având în vedere că pentru termenul de judecată din data de 17 01 2017, recurenta pârâtă a fost citată de tribunal la adresa: .........., …, str …, bl .., sc ..ap …, astfel cum a fost indicată prin cererea de apel formulată de pârâtă.

Având în vedere că procedura de citare a pârâtei a fost în mod corect îndeplinită pentru termenul de judecată din data de ………., de altfel şi procedura de citare a părţii adverse, Curtea apreciază că în mod just instanţa de apel a făcut aplicarea dispoziţiilor art 411 alin 1 pct 2 cod procedură civilă, având în vedere lipsa ambelor părţi de la judecată.

Prin dispoziţiile art 411 alin 1 pct 2 cod procedură civilă, legiuitorul reglementează un caz de suspendare obligatorie, caracterul obligatoriu decurgând din caracterul imperativ al normei procedurale şi tacită, în sensul că reiese din neprezentarea părţilor legal citate. Această măsură procesuală a suspendării se impune şi în situaţia în care cererea nu este legal timbrată şi în ipoteza în care nu ar fi de competenţa instanţei pe rolul căreia se află.

Pentru toate aceste considerente, faţă de prevederile art 414 cod procedură civilă, Curtea va respinge ca nefondat recursul pârâtei, cu precizarea că în ipoteza în care partea doreşte reluarea judecăţii apelului, are posibilitatea formulării cererii de repunere pe rol adresată instanţei de apel, cu respectarea cerinţelor legale referitoare la timbraj.

PENTRU ACESTE MOTIVE

ÎN NUMELE LEGII,

DECIDE:

Respinge ca nefondat recursul formulat de recurenta pârâtă **X**, împotriva încheierii din data de …, pronunţate de către Tribunalul .......... - Secţia .........., în dosarul nr. …, în contradictoriu cu intimata – reclamantă **Y.**

**Definitivă.**

Pronunţată în şedinţă publică, astăzi, ...

PREŞEDINTE JUDECĂTOR JUDECĂTOR

1020 ………. ……….

GREFIER

……………

Red/dact ...............

4 ex