**HOT. 14**

Dosar nr. ...

R O M Â N I A

CURTEA DE APEL ...

SECŢIA ...

Decizia nr. …

Şedinţa publică din data de ..

Completul compus din:

Preşedinte: ...

Judecător: COD 1015

Judecător: ...

Grefier: ...

Pe rol se află soluţionarea cauzei în materia *...,* având ca obiect contestaţia în anulare formulată de Agenţia Naţională de Administrare Fiscală, în nume propriu şi în reprezentarea Direcţiei Regionale Antifraudă Fiscală ... din cadrul Direcţiei Generale Antifraudă Fiscală împotriva deciziei civile nr. DEC1 pronunţată de Curtea de Apel ... în dosarul nr. DOS1, intimaţi fiind S.C. „X” S.R.L. şi Serviciul Fiscal Municipal Y.

La apelul nominal făcut în şedinţă publică a răspuns avocat AV pentru intimata S.C. „X” S.R.L., lipsă fiind reprezentantul convenţional al recurentei şi reprezentantul convenţional al intimatului Serviciul Fiscal Municipal Y.

Procedura de citare este legal îndeplinită.

S-a făcut referatul cauzei de către grefierul de şedinţă, referat din care reies aspectele anterior – menţionate cu privire la obiectul cauzei, prezenţa părţilor şi modalitatea de îndeplinire a procedurii de citare, precum şi stadiul procesual al contestaţiei în anulare, aceasta aflându-se la primul termen de judecată.

Se referă de către grefier şi faptul că, prin încheierea din Camera de consiliu din data de .. a fost admisă cererea de abţinere formulată în cauză de judecătorii ..., membri ai completului de judecată Contencios-Recurs\_3, cauza fiind aleatoriu repartizată spre soluţionare completului de judecată cu indicativul Contencios-Recurs\_2.

Prin compartimentul Registratură, intimata S.C. „X” S.R.L. a înaintat la dosar întâmpinare.

Apărătorul societăţii intimate precizează că nu are alte solicitări de formulat.

Nemaifiind alte cereri de formulat, Curtea de Apel acordă cuvântul asupra contestaţiei în anulare promovate împotriva deciziei civile nr. DEC1 pronunţată în dosarul nr. DOS1.

Avocat AV, având cuvântul, arată că în cauză nu pot fi identificate erorile invocate de către contestatoare în soluţionarea de către completul de recurs a căii de atac exercitate împotriva soluţiei pronunţate de instanţa de fond. În acest sens, apărătorul face trimitere la înscrisul ataşat la filele 62, 63 din dosarul instanţei de recurs, a cărui formulare este asumată de către Agenţia Naţională de Administrare Fiscală.

Pentru motivele expuse prin întâmpinare, apărătorul intimatei S.C. „X” S.R.L. solicită respingerea contestaţiei în anulare ca neîntemeiată; fără cheltuieli de judecată.

Instanţa reţine cauza în pronunţare.

Curtea de Apel,

Împotriva deciziei civile nr. DEC1 pronunţată de Curtea de Apel ... în dosarul nr. DOS1 Agenţia Naţională de Administrare Fiscală, în nume propriu şi în reprezentarea Direcţiei Regionale Antifraudă Fiscală ... din cadrul Direcţiei Generale Antifraudă Fiscală a formulat contestaţie în anulare.

În susţinerea contestaţiei în anulare, contestatoarea a arătat că în urma controlului efectuat de inspectorii antifraudă, în temeiul art. 213 alin.(2) şi (4) din Legea nr. 207/2015 privind Codul de procedură fiscală, cu modificările şi completările ulterioare , prin Decizia nr. ..2018 s-au dispus măsuri asigurătorii pentru societatea reclamantă S.C. „X” S.R.L. pentru motivele de fapt şi de drept menţionate în actul administrativ.

Împotriva deciziei de instituire a măsurilor asigurătorii ….2018 reclamanta S.C. „X” S.R.L. a formulat acţiune, în contradictoriu cu Direcţia Generală Antifraudă Fiscală - Direcţia Regională Antifraudă fiscală ... şi Serviciul fiscal municipal Y, prin care a solicitat anularea deciziei, fiind înregistrată la Tribunalul .. sub nr. DOS1.

Toate actele procedurale au fost comunicate la adresa Direcţiei Regionale Antifraudă Fiscală ... din ..., judeţul ..., deşi prin întâmpinarea formulată de Agenţia Naţională de Administrare Fiscală - Direcţia Generală Juridică, în reprezentarea Direcţiei Regionale Antifraudă Fiscală ..., s-a învederat instanţei faptul că în cauză calitatea de pârât o are Agenţia Naţională de Administrare Fiscală - organ de specialitate al administraţiei publice centrale, instituţie publică cu personalitate juridică, întrucât Direcţia Generală Antifraudă Fiscală (în subordinea căreia se află Direcţia Regională Antifraudă Fiscală ...) este o structură fără personalitate juridică astfel cum prevede actul normativ ce reglementează organizarea şi funcţionarea instituţiei, respectiv Hotărârea de Guvern nr. 520/2013, art. 15 alin. (1) Secţiunea 1.

Potrivit OPANAF nr. .. privind Regulamentul de organizare şi funcţionare a Agenţiei Naţionale de Administrare Fiscală, la Capitolul 17 - Secţiunea 2 - art. 287 se prevede :

(1) Direcţia generală antifraudă fiscală are în componentă structura centrală şi structuri teritoriale.

(3) Structurile regionale ale Direcţiei Generale Antifraudă Fiscală sunt următoarele : Direcţia regională antifraudă fiscală 1 - ...; 2 - Constanţa; 3 - Alexandria; 4 - Târgu Jiu; 5 - Deva; 6 - Oradea; 7 - Sibiu şi Bucureşti.

Prin sentinţa civilă nr. .. Tribunalul ... a admis acţiunea precizată formulată de reclamanta S.C. „X” S.R.L, în contradictoriu cu pârâta Agenţia Naţională de Administrare Fiscală în numele şi pentru Direcţia Generală Antifraudă Fiscală - Direcţia Regională Antifraudă Fiscală ..., deşi aceasta ca şi celelalte acte procedurale au fost comunicate la adresa regionalei ....

Împotriva sentinţei civile anterior menţionate Direcţia Generală Juridică din cadrul Agenţiei Naţionale de Administrare Fiscală, în reprezentarea Direcţiei Regionale Antifraudă Fiscală ..., a formulat şi depus, în termenul legat, recursul cu nr A\_...2018.

Întrucât toate actele de procedură erau comunicate tot la adresa Direcţiei Regionale Antifraudă Fiscală ..., Direcţia Generală Juridică a formulat şi depus precizările cu nr. A\_AJR .. privind reprezentarea Direcţiei Regionale Antifraudă Fiscală ... din cadrul Direcţiei Generale Antifraudă Fiscală, în cauza în care Agenţia Naţională de Administrare Fiscală are calitate de recurent.

Agenţia Naţională de Administrare Fiscală a formulat răspuns la întâmpinarea intimatului - contestator S.C. „X” S.R.L. cu adresa nr. ...2019.

Recurenta apreciază că eroarea materială a fost esenţială în adoptarea soluţiei instanţei de recurs.

În fapt, prin decizia civilă nr. ..2019 instanţa a reţinut, la pagina 5, că la data de .. s-a înregistrat un recurs formulat de Agenţia Naţională de Administrare Fiscală în reprezentarea DGAF(în subordinea căreia se află DRAF ...).

În mod eronat însă instanţa de recurs a reţinut tot la pag. 5- ultimul alineat faptul că, la data de .., sau depus la dosar precizări de către Agenţia Naţională de Administrare Fiscală prin care s-a arătat că deţine calitatea de recurentă exclusiv Agenţia Naţională de Administrare Fiscală, în condiţiile în care în preambul am arătat că Agenţia Naţională de Administrare Fiscală formulează precizările în reprezentarea Direcţiei regionale antifraudă fiscală ... din cadrul Direcţiei generale antifraudă fiscală întrucât aceasta nu are personalitate juridică şi nu poate sta singură în proces.

Deşi instanţa de judecată a apreciat greşit că precizările sunt formulate de Agenţia Naţionale de Administrare Fiscală în calitate exclusivă de recurentă, apreciază că viciul nelegalei citări a intervenit la termenul la care a avut loc judecarea cauzei -art. 503 alin.(1) NCPC.

Mai mult decât atât, în practicaua Deciziei civile nr. DEC1 instanţa de recurs a menţionat corect faptul că a luat în examinare cererea de recurs formulată de ANAF în reprezentarea DGAF, în reprezentarea DRAF ..., iar pe portalul instanţei de judecată - secţiunea cale de atac recurent apare înregistrat A.N.A.F..

Totodată, instanţa de recurs dintr-o regretabilă eroare a calificat precizările formulate de Agenţia Naţională de Administrare Fiscală în reprezentarea Direcţiei regionale antifraudă fiscală ... din cadrul Direcţiei generale antifraudă fiscală ca fiind o cerere de recurs tardiv introdusă.

Prin urmare, erorile materiale strecurate în actele procedurale şi în modul de stabilire a cadrului procesual constau în confundarea unor elemente importante sau date materiale, ce sunt de ordin formal, procedural şi au influenţat soluţia instanţei de recurs de o manieră determinantă.

Intimata S.C. „X” S.R.L. a formulat întâmpinare, solicitând respingerea contestaţiei în anulare deoarece nu este incident motivul de contestaţie invocat de către ANAF.

În cadrul contestaţiei în anulare părţile nu au solicitat administrarea de probe noi.

Analizând contestaţia în anulare formulată de către Agenţia Naţională de Administrare Fiscală, în nume propriu şi în calitate de reprezentant al unei entităţi subordonate, se constată că este nefondată pentru considerentele ce succed:

Motivul contestaţiei în anulare este circumscris celui reglementat de art.503 alin.2 pct.2 C.pr.civ., contestatoare pretinzând că respingerea ca inadmisibilă a recursului ANAF şi ca tardiv a recursului declarat de către Direcţia Regională Antifraudă ... reprezintă rezultatul unor erori materiale în legătură cu citarea şi stabilirea cadrului procesual.

La judecata în fond cadrul procesual a fost stabilit între reclamanta SC X SRL şi Agenţia Naţională de Administrare Fiscală, în calitate de reprezentant legal al entităţilor subordonate, DGAF-Direcţia Regională Antifraudă ....

Deşi a formulat legal cererea de recurs, prin precizările formulate prin adresa nr….2019, înregistrate la C Ap ... la data de .., ANAF a indicat că are exclusiv calitatea de recurent, deşi aceasta putea doar să reprezinte emitentul actului administrativ contestat în cauză. În acest context factual şi juridic în mod corect instanţa de recurs a respins ca inadmisibil recursul declarat de ANAF, aceasta neavând calitatea de parte la judecata în fond, neputând declara nici recurs, având în vedere prevederile art.458 C.pr.civ.

Faptul că precizările ANAF, referitor la cadrul procesual, sunt rezultatul unei rezoluţii administrative primite din partea completului investit cu soluţionarea recursului, nu este de natură a afecta legalitatea deciziei pronunţate, partea putând declanşa alte proceduri legale faţă de membrii completului ce a soluţionat recursul dacă rezoluţia administrativă i-a afectat interesele procesuale legitime.

De asemenea, nici o eroare materială nu se identifică în privinţa soluţionării excepţiei tardivităţii recursului declarat de ANAF în reprezentarea DRAF ..., având în vedere data comunicării sentinţei recurate şi data de .., când prin serviciul poştal a fost înaintată instanţei cererea de recurs, termenul de formulare a căii de atac fiind calculat corect de instanţa de recurs.

În privinţa citării la termenul de judecată din data de .., se constată că aceasta a fost legal îndeplinită, la dosar existând citaţiile adresate organelor fiscale (fila 58 şi fila 67 dosar recurs), astfel încât criticile organului fiscal nu sunt fondate.

Având în vedere considerentele anterior expuse, Curtea constată că nu sunt incidente motivele de contestaţie în anulare invocate de ANAF, fundamentate pe existenţa erorii materiale şi a nelegalei citări, motiv pentru care se va respinge calea extraordinară de atac ca neîntemeiată.

Pentru aceste motive,  
În numele legii,

Decide:

Respinge contestaţia în anulare formulată de contestatoarea Agenţia Naţională de Administrare Fiscală în nume propriu şi în reprezentarea Direcţiei Regionale Antifraudă Fiscală ... din cadrul Direcţiei Generale Antifraudă Fiscală împotriva deciziei nr. DEC1 a Curţii de Apel ....

Definitivă.

Pronunţată în şedinţă publică azi, ….

|  |  |  |
| --- | --- | --- |
| Preşedinte,  ... | Judecător  COD 1015 | Judecător,  ... |

Grefier,

…

.