Dosar nr. ....

R O M Â N I A

CURTEA DE APEL C

SECŢIA .................

DECIZIE Nr. ...

ŞEDINŢA PUBLICĂ DE LA ...

COMPLETUL COMPUS DIN:

PREŞEDINTE- J1

JUDECĂTOR- J2

JUDECĂTOR- 1024

GREFIER -G1

x.x.x

S-a luat în examinare recursul declarat de reclamantul R, împotriva sentinţei nr. ................./................. din 27 mai ................. pronunţată de Tribunalul G în dosarul nr. .... în contradictoriu cu intimata pârâtă CASA DE ASIGURĂRI DE SĂNĂTATE A JUDEŢULUI G.

La apelul nominal făcut în şedinţa publică părţile au lipsit.

Procedura legal îndeplinită.

S-a făcut referatul cauzei de către grefierul de şedinţă care învederează că recurentul reclamant R a solicitat judecarea cauzei în lipsă potrivit dispoziţiilor art. 242 alin. 1 pct. 2 Codul de procedură civilă.

Apreciindu-se îndeplinite dispoziţiile art. 150 Codul de procedură civilă, instanţa reţine cauza spre soluţionare.

Deliberând,

INSTANŢA

Asupra recursului de faţă ;

Din examinarea lucrărilor din dosar se constată următoarele ;

Prin sentinţa nr. ................./................. din 27 mai ................. , Tribunalul G a respins acţiunea formulată de reclamantul R, cu domiciliul în comuna T, sat T, judeţul G în contradictoriu cu pârâta Casa de Asigurări de Sănătate a Judeţului G, cu sediul în K, str. ..., judeţul G.

Pentru a pronunţa această soluţie, instanţa de fond a reţinut că, Cu privire la fondul cauzei.

Referitor la natura financiară a cauzei dedusă judecăţii instanţelor .

Examinând cererea în raport de conţinutul acesteia, temeiul juridic invocat, înscrisurile şi apărările formulate, tribunalul constată că raportul juridic litigios ce a apărut între părţi şi dedus judecăţii instanţelor este de natura dreptului material financiar şi fiscal.

Acţiunea introductivă vizează legalitatea Deciziei de impunere nr. ....12.2010 prin care CNAS G a stabilit în sarcina reclamantului obligaţii de plată a contribuţiei de asigurări sociale de sănătate datorată pentru veniturile impozabile realizate în perioada anilor 2005-2009, suma totală de 1603 lei, ce reprezintă: 888 lei contribuţie datorată pentru veniturile obţinute în anul 2005-2009, 577 lei majorări de întârziere datorate pentru veniturile obţinute în anul 2005-2009, 138 lei penalităţi datorate pentru veniturile obţinute în anul 2005-2009.

Analizând înscrisurile aflate la dosarul cauzei se reţine că susţinerile reclamantului nu pot fi reţinute din următoarele considerente de natură financiară şi patrimonială.

Sursa financiară, din pasivul patrimonial al reclamantului , ce explică financiar de unde provine în patrimoniul contribuabilului creanţa financiar bugetară stabilită de CAS G ca obligaţie , este considerată o sursă atrasă patrimonială şi nu o sursă proprie patrimonială a contribuabilului reclamant

Sursa atrasă patrimonială explică natura creanţei financiar bugetare stabilită de CAS G ca obligaţie a reclamantului , prin chiar denumirea ei , sursă atrasă de provenienţă a creanţei financiar bugetare ce nu aparţine reclamantului , fiind o sursă atrasă şi nu o sursă proprie patrimonială .

Această sursă atrasă patrimonială o foloseşte contribuabilul reclamant până la plata obligaţiei către CAS G , motiv pentru care atrage de la data scadenţei creanţei respective ( obligaţiei ) şi până la plata efectivă a creanţei , calcularea accesoriilor creanţei financiar bugetare .

Calcularea accesoriilor creanţei financiar bugetare din momentul naşterii acestei surse atrase patrimoniale ( obligaţii ), ca urmare a operaţiunii patrimoniale de activ , referitoare la încasarea de către reclamant (contribuabil) a mijloacelor băneşti ce reprezintă venitul impozabil şi până în momentul plăţii impozitului sau taxei de către reclamant ( contribuabil ) , se datorează naturii sursei financiare de provenienţă a creanţei financiar bugetare în patrimoniul reclamantului , sursă ce face parte din categoria surselor atrase în patrimoniul contribuabilului şi nu din categoria surselor proprii ale patrimoniului contribuabilului ( pasivului patrimonial).

Din momentul când devine exigibilă obligaţia financiar bugetară stabilită de CAS G şi până în momentul plăţii obligaţiei financiar bugetare, reclamantul (contribuabilul) plăteşte accesoriile la creanţele financiar bugetare ( la aceste surse atrase din pasivul patrimonial al reclamantului , având în vedere că nu i se cuvin încă din momentul încasării venitului şi nici nu-i aparţin sursele respective de provenienţă a mijloacelor băneşti încasate ca venituri de reclamant).

Data naşterii fiecărei obligaţii financiar bugetare stabilită de CAS G în funcţie de dispoziţiile legale ce reglementează acea creanţă financiar bugetară, este cea a constituirii bazei de impunere , ce coincide cu momentul (data ) efectuării operaţiunii de încasare a venitului , venit ce are în conţinutul lui baza de impunere a creanţei financiar bugetare stabilită de CAS G , astfel că o parte din venitul respectiv (a cărui mărime se calculează fiscal : baza înmulţită cu respectiva cotă de impozit sau taxă ) nu se cuvine reclamantului din momentul încasării venitului .

Data încasării venitului ( sub forma : zi, lună, an ) este consemnată informaţional în evidenţa primară, documentară, tehnico-operativă, evidenţă primară ce este structurată pe sistemul informaţional al formularele tipizate specifice activităţii reclamantului , formulare tipizate ce se întocmesc de către reclamant la locul unde s-a efectuat operaţiunea de încasare a venitului , astfel că pe acelaşi formular tipizat se consemnează şi datele despre mărimea şi dinamica bazei de impunere a creanţei financiar bugetare stabilită de CAS G , formularul devenind astfel document informaţional despre baza de impunere în limbajul pe înţelesul tuturor ( profan ) , ale cărui informaţii sunt preluate şi reflectate prin limbajul matematic al proporţiilor în evidenţa financiar contabilă sintetică şi analitică a patrimoniului reclamantului afectat activităţii de persoană fizică autorizată ( prin dedublarea informaţiilor din limbajul pe înţelesul tuturor).

De acest moment consemnat informaţional în evidenţa primară, documentară, tehnico-operativă ( sub forma : zi, lună, an ) , este legată şi exigibilitatea creanţei financiar bugetare stabilită de CAS G , dar , având în vedere că datele ( informaţiile cu privire la operaţiunile ce justifică momentul naşterii bazei de impozitare – încasarea venitului ) au lipsit , pârâta CAS G a folosit datele ( informaţiile cu privire la baza de impunere a reclamantului ce se reflectă în activul patrimonial – încasarea venitului) din raportările veniturilor obţinute de reclamant ce s-au efectuat la organele din structura ANAF .

Referitor la natura fiscală a cauzei dedusă judecăţii instanţelor .

Contribuţiile de asigurări sociale de sănătate au natura juridică a impozitelor şi taxelor, fiind astfel reglementate atât de Codul de procedură fiscală cât şi de Legea nr. 95/2006.

În cauză sunt incidente dispoziţiile art.1 alin.2 şi art.21 alin.1 şi 2 din Codul de procedură fiscală precum şi cele ale art. 256 alin.2 şi art.261 alin.1 din Legea nr. 95/2006, cu modificările şi completările ulteriore.

De asemenea, sunt incidente şi dispoziţiile art. 257 alin. 8 din Legea nr. 95/2006 referitoare la termenul de prescripţie a plăţii contribuţiei de asigurări sociale de sănătate, în sensul că acest termen este de 5 ani ca şi în situaţia altor obligaţii de natură fiscală.

Obligaţia de plată a persoanelor care realizează venituri este prevăzută de art. 51 alin. 2 lit. b. din OUG nr. 150/2002. În acelaşi sens sunt şi prevederile art. 1 alin. 3 din Ordinul CNAS nr. 617/2007 pentru aprobarea Normelor metodologice de încasare a contribuţiei, care prevede: „Încasarea contribuţiilor de la persoanele fizice, altele decât cele pentru care colectarea veniturilor se realizează de către ANAF, se face în contul unic deschis pe seama CNAS prin CAS”.

Reclamantul a realizat venituri impozabile ca persoană fizică autorizată, conform prevederilor art. 41 din Codul fiscal.

În aceste condiţii, apare ca legală stabilirea în sarcina reclamantului a obligativităţii plăţii contribuţiilor la sănătate, în condiţiile în care acesta a realizat venituri impozabile din activităţi independente .

În ceea ce priveşte obligaţia la plata majorărilor de întârziere şi a penalităţilor datorate, instanţa consideră că şi aceasta este legală, având în vedere dispoziţiile legale incidente în cauză, inclusiv cele menţionate în Codul de procedură fiscală.

Astfel, art. 261 alin.2 din Legea nr. 95 /2006 privind reforma în domeniul sănătăţi „ angajatorii şi asiguraţii care au obligaţia plăţii contribuţiei în condiţiile prezentei legi şi care nu o respectă, datorează pentru perioada de întârziere majorări de întârziere în condiţiile Codului de procedură fiscală” iar conform art. 257 alin.8 din acelaşi act normativ „termenul de prescripţie a plăţii contribuţiei se stabileşte în acelaşi mod cu cel prevăzut pentru obligaţiile fiscale.”

Din coroborarea dispoziţiilor legale menţionate anterior rezultă că şi contribuţia de asigurări sociale de sănătate are natura juridică a impozitelor şi taxelor reglementate de Codul fiscal şi cum reclamantul nu şi-a îndeplinit obligaţia de plată a acestei contribuţii din anul 2005, în mod legal a fost obligată atât la plata acesteia, cât şi a accesoriilor aferente.

În aceste condiţii reclamantul avea obligaţia de a le plăti şi nu şi-a îndeplinit această obligaţie în perioada 2005-2009. Reclamantul nu a respectat prevederile legale privind declararea venitului astfel încât pârâta a stabilit din oficiu obligaţiile de plată, potrivit bazei de impunere comunicată acesteia de către ANAF.

Contribuţia de asigurări sociale de sănătate are natura juridică a impozitelor şi taxelor reglementate de Codul fiscal iar reclamantul nu şi-a îndeplinit obligaţia de plată a acestei contribuţii, deşi în mod legal avea obligaţia plăţii.

*Împotriva acestei sentinţe a declarat recurs R, criticând-o pentru netemeinicie şi nelegalitate.*

Prin motivele recursului declarat, recurentul reclamant arată că instanţa de fond a respins, în mod eronat, contestaţia, în condiţiile în care, în perioada 2005-2009 a prezentat calitatea de angajat în temeiul unui contract individual de muncă la mai multe societăţi comerciale .

Precizează că instanţa de fond nu i-a acordat dreptul de a răspunde la întâmpinarea formulată de către CAS G şi nu a amânat pronunţarea, în temeiul art. 156 C.pr.civ.

Arată că intimata CAS G nu l-a înştiinţat asupra existenţei vreunui debit, instanţa de fond apreciind, în mod greşit, că datorează penalităţi de întârziere .

Recurentul arată că instanţa de fond a interpretat greşit cererea dedusă judecăţii, pronunţând o hotărâre lipsită de temei legal, în condiţiile lipsei calităţii de angjator şi inexistenţei vreunui contract între CAS şi recurent ; invocă dispoziţiile art. 215 din Legea 95/2006 .

Precizează că intimata a calculat obligaţii de plată accesorii cu încălcarea disp. art. 216 din OG 92/2003, atât majorări cât şi penalităţi de întârziere .

Arată că, în anul 2010, a fost verificat de DGFP G – Activitatea de Inspecţie Fiscală, fiind emise decizia nr. ...02.2010 şi RIF din 19.02.2010, acte administrativ fiscale prin care se constată ineixstenţa debitelor către FNUASS, întrucât nu a avut personal angajat .

Arată că, prin Rezoluţia .. din 22.02.2010, s-a dispus radierea PF … .. …., fără obligarea la plata vreunei sume către FNUASS .

În drept, invocă disp. art. 304 pct. 8 şi 9 şi 304 indice 1 C.pr.civ.

Recurentul solicită judecarea cauzei în lipsă, potrivit art. 242 C:pr.civ.

Prin întâmpinarea depusă la dosar, intimata CAS G a solicitat respingerea recursului, ca nefondat :

*Analizând recursul declarat, prin prisma motivelor invocate şi cu aplicarea disp. art. 304 pct. 8 şi 9 C.pr.civ., Curtea constată că este nefondat, pentru următoarele considerente :*

Deşi recurentul invocă existenţa unor raporturi de muncă, în calitate de salariat, în perioada 2005-2009, Curtea urmează să aibă în vedere faptul că dispoziţiile art. 257 alin. 1 şi 2 din Legea 95/2006, consacră obligaţia plăţii contribuţiei la FNUASS, atât pentru veniturile din salarii, cât şi pentru venituri realizate din alte surse (în enumerarea acestora intrând şi veniturile impozabile realizate de persoane care desfăşoară activităţi independente care se supun impozitului pe venit ), existând o ipoteză de cumul limitat, ca bază de calcul al contribuţiilor, fără a opera o scutire pentru contribuţia asupra veniturilor realizate din activităţi independente, potrivit art. 213 din acelaşi act normativ .

Ca atare, în realizarea efectelor raporturilor de muncă, contribuţia este datorată şi achitată, potrivit art. 258 alin. 1 din Legea 95/2006, în timp ce, pentru veniturile realizate din activităţi independente, datorează contribuţia conform art. 257 din acelaşi act normativ .

Aceeaşi reglementare de principiu se regăseşte şi în art. 51 din OUG 150/2002 .

În ceea ce priveşte viciile procedurii de primă instanţă, Curtea urmează să constate că drepturile procesuale ale pârâtului sunt reglementate,în speţă, de disp. art. 96 C.pr.civ. (dreptul de a cere amânarea , în ipoteza comunicării întâmpinării în cursul şedinţei de judecată), respectiv art. 146 C.pr.civ. (dreptul de a cere amânare pronunţării, în vederea depunerii de concluzii scrise) ; în speţă, recurentul nu a formulat cerere, în vederea exercitării drepturilor procesuale mai sus menţionate .

Pe de altă parte, dispoziţiile art. 156 C.pr.civ., invocate prin motivele de recurs, sunt aplicabile numai în ipoteza în care instanţa de judecată respinge o cerere de amânare, în vederea pregătirii apărării ; în speţă, de asemenea, recurentul nu a formulat o astfel de cerere .

Prin disp. art. art.1 alin.(2) lit.d) din OUG nr.150/2002 privind organizarea şi funcţionarea sistemului de asigurări sociale de sănătate şi respectiv art.208 alin.(3) lit.e) din Legea nr.95/2006 privind reforma în domeniul sănătăţii,se reglementează caracterul obligatoriu al asigurărilor sociale de sănătate, acestea având la bază principiul participării obligatorii la plata contribuţiei de asigurări sociale de sănătate pentru formarea fondului naţional unic de asigurări sociale de sănătate .

În condiţiile în care, coroborând disp. art. 211 şi 215 din Legea 95/2006, există obligaţia întocmirii contractului de asigurare şi în ipotezele exercitării unor activităţi economice independente, recurentului revenindu-i şi obligaţia de a depune declaraţia nominală şi dovada plăţii contribuţiei, precum şi obligaţia virării efective a acestei contribuţii, către FNU ASS, iar aceste obligaţii sunt constituite prin lege, recurentul nu se poate prevala de lipsa unei comunicări a debitului, de către CAS G şi respectiv, inexistenţa unui contract de asigurare încheiat cu casa de asigurări de sănătate.

Pe de altă parte, în condiţiile în care dispoziţiile art. 261 din Legea 95/2006 reglementează majorările de intârziere, datorate pentru neplata la termen a contribuţiilor, în condiţiile Codului de procedură fiscală, Curtea urmează să constate a fi aplicabile dispoziţiile art. 119 din OG 92/2003, potrivit cărora, pentru neachitarea la termenul de scadenţă de către debitor a obligaţiilor de plată, se datorează după acest termen dobânzi şi penalităţi de întârziere, atât dobânzile cât şi penalităţile de întârziere, făcându-se venit la bugetul căruia îi aparţine creanţa principală

În ceea ce priveşte efectele deciziei de impunere .../2010 şi RIF din ....2010, ambele emise de către DGFP G, Curtea urmează să constate lipsa de concludenţă a constatărilor organelor fiscale, în ceea ce priveşte inexistenţa obligaţiei de plată a contribuţiei datorate, în calitate de angajator ( în condiţiile în care obligaţia de plată a contribuţiei nu se raportează la această ipoteză, ci la veniturile realizate, în nume propriu, din activităţi independente), fiind aplicabile normele art. 261 alin. 2 din Legea 95/2006 .

Pentru considerentele mai sus expuse, văzând disp. art. 304 pct. 8 şi 9 şi 304 indice 1 C.pr.civ., raportat la art. 20 LCA şi art. 312 alin. 1 C.pr.civ., Curtea urmează să respingă recursul declarat, ca nefondat .

PENTRU ACESTE MOTIVE,  
ÎN NUMELE LEGII

D E C I D E

Respinge recursul formulat de reclamantul R, împotriva sentinţei nr. ... din ... pronunţată de Tribunalul G în dosarul nr. .... în contradictoriu cu intimata pârâtă CASA DE ASIGURĂRI DE SĂNĂTATE A JUDEŢULUI G, ca nefondat.

Irevocabilă.

Pronunţată în şedinţa publică de la ... .

|  |  |  |
| --- | --- | --- |
| Preşedinte,  J1 | Judecător,  J2 | Judecător,  1024 |
|  | Grefier,  G1 |  |

Red. Jud1024

……./2 ex...

Jud. fond ...