**HOT. 8**

Dosar nr. …

R O M Â N I A

CURTEA DE APEL ...

SECŢIA ...

Decizia nr. …

Şedinţa publică din data de …

Completul compus din:

Președinte: ...

Judecător: ...

Judecător: COD 1015

Grefier: ...

Pe rol se află judecarea cauzei în materia ..., privind recursul promovat de reclamanta X împotriva sentinţei nr. S1 pronunțate de Tribunalul ..., intimaţi fiind Consiliul Local al comunei G, judeţul ... şi Unitatea administrativ – teritorială G, judeţul ....

La apelul nominal făcut în ședință publică a răspuns apărătorul ales al recurentei, avocat AV1, cu împuternicire avocaţială la fila 6 din dosar şi avocat AV2, pentru intimaţi, care depune împuternicire avocaţială la dosar.

Procedura de citare este legal îndeplinită.

S-a făcut referatul cauzei de către grefierul de ședință, referat din care reies aspectele anterior – menționate cu privire la obiectul cauzei, prezența părților, modalitatea de îndeplinire a procedurii de citare și stadiul procesual al recursului, aceasta aflându-se la primul termen de judecată.

Se referă de către grefier și faptul că recurenta a făcut dovada achitării taxei judiciare de timbru în cuantum de 100 de lei, cu chitanţa ataşată în original la fila 10 din dosar, iar intimaţii au formulat întâmpinare.

Apărătorul ales al recurentei şi apărătorul intimaţilor arată că nu au chestiuni prealabile de invocat.

Având cuvântul asupra probelor, avocat AV1 solicită încuviinţarea probei cu înscrisuri reprezentate de actele de la dosar.

Avocat AV2 depune la dosar două înscrisuri reprezentate de extrase de pe portalul Tribunalului ..., respectiv de pe portalul Curţii de Apel ... privind dosarul nr. DOS1, în susţinerea autorităţii de lucru judecat, precum şi înscrisuri pentru a face dovada cheltuielilor de judecată, reprezentate de factura Seria IS CABI nr. ... eliberată de Cabinet Avocat AV2, însoţită de un extras de cont eliberat de ... Bank S.A. din data de 27.04.2021.

Curtea de Apel constată că intimaţii, prin apărător, au depus la dosar două înscrisuri reprezentând extrase de pe portalul Tribunalului ..., respectiv de pe portalul Curţii de Apel ... vizând soluţia pronunţată în dosarul nr. DOS1, în susţinerea excepţiei de autoritate de lucru judecat.

Curtea pune la dispoziţia apărătorului ales al recurentei înscrisurile depuse la termenul de judecată de faţă de intimaţi, prin apărător, pentru a lua cunoştinţă de conţinutul acestora.

Instanţa de recurs pune în discuţie problema calificării excepţiei autorităţii de lucru judecat, respectiv dacă aceasta este o excepţie sau o apărare formulată în recursul promovat de reclamantă.

Avocat AV2 precizează că autoritatea de lucru judecat a fost invocată pe calea unei excepţii.

Avocat AV1 arată că instanţa de recurs a fost investită cu soluţionarea unei excepţii, având în vedere precizările formulate de apărătorul intimaţilor în acest sens.

Curtea de Apel constată că, faţă de modalitatea în care a fost invocată excepţia, pe calea întâmpinării, în calea de atac formulată de către reclamantă, această chestiune poate fi analizată cu titlu de apărare în recursul dedus judecăţii şi nu ca excepţie, anterior soluţionării recursului, impunându-se analizarea acestei apărări odată cu analiza motivelor de recurs.

Nemaifiind alte cereri, Curtea acordă cuvântul în privinţa recursului promovat împotriva sentinţei nr. S1 a Tribunalului ....

Apărătorul recurentei, având cuvântul, solicită admiterea recursului pentru motivele invocate în cuprinsul acestuia şi suspendarea executării actului administrativ. Arată că, în esenţă, reclamanta a criticat hotărârea instanţei de fond apreciind că au fost întrunite ambele condiţii prevăzute de lege cu privire la suspendarea actului administrativ. În privinţa cazului bine justificat, arată că nu există o motivaţie a actului administrativ a cărui suspendare se solicită, în sensul că nu există nici o motivaţie a desfiinţării departamentului de cultură în cadrul căruia îşi desfăşura activitatea reclamanta X, singurul bibliotecar din cadrul Bibliotecii comunale G, nefiind înfiinţat un alt post.

Potrivit apărătorului, la momentul de faţă nu există nici un alt angajat, conform Legii bibliotecilor, care să asigure toate serviciile aferente acestei instituţii de cultură. Subliniază faptul că nu există nici motivarea actului administrativ, nici o evidenţiere a oportunităţii acestuia, drept pentru care este îndeplinită această condiţie.

Avocat AV1 susţine că este îndeplinită şi condiţia pagubei iminente, la dosar fiind depus preavizul recurentei, din care reiese că aceasta rămâne fără singura sursă de venit după 30 de ani de muncă.

Apărătorul intimaţilor, având cuvântul, solicită respingerea recursului şi menţinerea sentinţei nr. S1 a Tribunalului ..., ca fiind legală şi temeinică, cu cheltuieli de judecată.

Având în vedere faptul că intimaţii au fost chemaţi într-o speţă identică de către Y, în dosarul nr. DOS1, apărătorul arată că, faţă de dispoziţiile art. 431 din Codul de procedură civilă, nimeni nu poate fi chemat în judecată de două ori, în aceeaşi calitate, în temeiul aceleiasi cauze şi aceluiasi obiect. Solicită respingerea criticilor formulate referitor la soluţia de admitere a excepţiei lipsei calităţii procesuale pasive a unităţii administrativ – teritoriale, întrucât autoritatea deliberativă este consiliul local şi nu unitatea administrativ – teritorială.

Cu privire la soluţia de respingere a cererii de chemare în judecată, arată că hotărârea de consiliu local se bucură de prezumţia de legalitate. Suspendarea unei hotărâri se dispune *ope legis* dacă este strict prevăzută de lege ori dacă sunt întrunite condiţiile de admisibilitate, respectiv existenţa cazului bine justificat sau a unei pagube iminente.

Apreciază că prezumţia de legalitate nu este dovedită, raportat la modalitatea de emitere a hotărârii şi la împrejurările de fapt şi de drept, recurenta nefăcând nici o dovadă în acest sens.

Cu privire la paguba iminentă, opinează că această condiţie nu este dovedită.

În ceea ce privește susţinerile recurentei, în sensul că nu mai dispune de alt loc de muncă, precizează că aceasta este în prezent angajată ca şi bibliotecar la Universitatea „...” din ....

Avocat AV1 arată, cu privire la cheltuielile de judecată, faptul că pe factura depusă la termenul de judecată de faţă nu este menţionat numărul de dosar, fiind indicat un contract de servicii asistenţă juridică care priveşte probabil mai multe activităţi ale apărătorului şi nu dosarul de faţă, în mod exclusiv. Totodată, în ceea ce priveşte dovada plăţii, în extrasul de cont depus la dosar nu se face dovada că plata a fost efectuată efectiv pentru prezentul dosar, motiv pentru care solicită respingerea cererii de obligare a recurentei la plata cheltuielilor de judecată.

Avocat AV2 consideră neavenite susţinerile apărătorului recurentei, solicitând respingerea acestora. Susţine că nu este obligatoriu ca într-o factură să se indice numărul dosarului pentru care se face reprezentarea juridică. Or, în condiţiile în care recurenta s-a adresat instanţei de judecată, aceasta trebuie să-şi asume inclusiv dispoziţiile legii, respectiv dispozițiile art. 453 din Codul de procedură civilă.

Curtea pune în discuție, suplimentar, chestiunea privind respectarea cerinţelor vizând motivarea hotărârii judecătoreşti, din perspectiva art. 488 alin. (1) pct. 6 din Codul de procedură civilă şi art. 425 din Codul de procedură civilă, referitor la cazul bine justificat.

Apărătorul ales al recurentei apreciază incident şi pct. 6 al art. 488 alin. (1) din Codul de procedură civilă, faţă de aspectele menţionate prin cererea de recurs.

Apărătorul intimaţilor consideră că sentinţa instanţei de fond a fost adecvat motivată, prin raportare la dispoziţiile legale privitoare la suspendarea actului administrativ.

Curtea reţine cauza în pronunţare.

Curtea de Apel,

Împotriva sentinţei nr. S1 a Tribunalului ... a promovat recurs reclamanta X, invocând incidenţa motivului de casare prevăzut de dispoziţiile art. 488 alin. (1) pct. 8 din Codul de procedură civilă.

În susţinerea căii de atac, recurenta a arătat că, prin cererea formulată, a solicitat în temeiul art. 14 din Legea nr. 554/2004, suspendarea Hotărârii nr. ... a Consiliului Local al Comunei G privind reorganizarea aparatului de specialitate al Primarului comunei G cu modificarea organigramei, statului de funcţii şi a Regulamentului de organizare şi funcţionare, Anexa 2 şi 3, până la pronunţarea instanţei de fond asupra acţiunii de anulare a acesteia, arătând faptul că paratul Consiliul Local al Comunei G a adoptat această hotărâre prin care a fost desfiinţat Compartimentul de Cultură, compartiment în cadrul căruia funcţionează Biblioteca Comunală „...” G, în care îşi desfăşoară activitatea din anul 1991.

Hotărârea Consiliului Local nr. ... este nelegală, întrucât la adoptarea acesteia nu au fost respectate dispoziţiile legale, conform art. 136 alin. (8) din Ordonanţa de urgenţă a Guvernului nr. 57/2019 privind Codul Administrativ, desfiinţarea Compartimentul de Cultură, fiind total nemotivată, nefiind pusă în discuţie şi aprobării în Şedinţa extraordinară a Consiliului Local în care a fost adoptată H.C.L. nr.2/2021.

Desfiinţarea acestui Compartiment de Cultură, a bibliotecii şi, implicit, a postului de bibliotecar pe care îl deţine nu numai că îi creează grave prejudicii, dar afectează, prejudiciază şi interesele privind activitatea culturală, didactică şi de învăţământ a tuturor locuitorilor comunei G.

În baza acestei Hotărâri nelegale, la data de 18.02.2021 i s-a comunicat Preavizul de Concediere individuală nr...., scopul urmărit fiind clar acela de a fi concediată fără posibilitatea de reîncadrare pe alt post, întrucât nu exista vreun post vacant corespunzător pentru care să poată opta, motiv pentru care solicită instanţei de recurs să constate că există un caz bine justificat, iar paguba este iminentă, câtă vreme va rămâne fără nici un fel de resursă financiară.

Recurenta arată că Biblioteca comunală G deţine un fond de carte de 9700 volume, având înscrişi în medie un număr de 480 de utilizatori din toate categoriile de vârstă şi preocupări socio-profesionale. În anul 2016 au fost achiziţionate un număr de 770 de volume în valoare de 15000 lei, investiţia fiind finanţată prin Programul POSDRU. În cadrul bibliotecii funcţionează un centru de informare – „Biblionet”, care dispune de un număr de patru calculatoare conectate la internet, iar sub îndrumarea bibliotecarului utilizatorii au acces la informaţiile necesare. Biblioteca dispune şi de o sală de lectură cu o capacitate de 15 locuri, care se află în incinta Căminului Cultural, iar în perioada 2017 – 2018 a beneficiat de renovare/reabilitare şi dotare cu mobilier prin proiectul CNI (Compania Naţională de Investiţii), fiind în monitorizare pentru o perioadă de 5 ani.

Raportat la dispoziţiile Legii nr. 334/31.05.2002, privind bibliotecile, Biblioteca comunală G face parte din categoria bibliotecilor publice conform art.1 lit. e), iar potrivit art. 7 din aceeaşi lege, bibliotecile de drept public pot fi desfiinţate în cazul încetării activităţii autorităţilor sau instituţiilor care le-au înfiinţat sau finanţat, numai în condiţiile preluării patrimoniului lor de către o altă bibliotecă de drept public, cu respectarea legislaţiei în vigoare.

Instanța de fond a respins cererea de chemare în judecată, reţinând în esenţă că „reclamanta nu a prezentat împrejurări legate de starea de fapt şi de drept aparent veridice care să fie de natură să creeze o îndoială serioasă asupra legalităţii actelor administrative contestate”.

Or, un caz temeinic justificat îl reprezintă în mod cert nemotivarea actului administrativ, lipsa motivării şi nerespectarea procedurii de adoptare a hotărârii de consiliu local fiind indicii suficiente pentru răsturnarea prezumţiei de legalitate de care se bucură actul administrativ.

Din documentaţia depusă de pârâţi la dosar rezultă că nu există nici o menţiune cu privire la motivaţia desfiinţării Departamentului de Cultură şi a postului reclamantei. Condiţia pagubei iminente presupune producerea unui prejudiciu material viitor şi previzibil, greu sau imposibil de reparat. Iminenţa producerii unei pagube nu se prezumă, ci trebuie dovedită de persoana lezată, sub acest aspect fiind lipsite de relevanţă motivaţiile generale, apreciative la modul universal.

Raportat la iminenta consecinţă a desfacerii contractului de muncă al reclamantei, pe care o apreciază arbitrară şi abuzivă, ca urmare a emiterii hotărârii a cărei suspendare se cere, solicită instanţei să constate şi să aprecieze că punerea în executare a actului administrativ anterior exercitării controlului de legalitate de către instanţa de judecată ar perturba grav viaţa recurentei – reclamante, obligând-o la rămânerea fără resurse financiare o lungă perioadă de timp, până la soluţionarea cererii de anulare a hotărârii şi, eventual, a contestaţiei împotriva deciziei de concediere, care încă nu a fost emisă.

Ca urmare, faţă de constatarea îndeplinirii condiţiei cazului bine justificat şi a caracterului de pagubă iminentă al unei eventuale executări a actului atacat, solicită admiterea recursului, casarea sentinţei recurate şi admiterea cererii recurentei, cu cheltuieli de judecată.

Intimaţii Consiliul Local al Comunei G, judeţul ... şi Unitatea administrativ – teritorială G, judeţul ... au formulat întâmpinare, solicitând respingerea recursului ca neîntemeiat şi obligarea recurentei la plata cheltuielilor de judecată.

Invocând excepţia autorităţii de lucru judecat, intimaţii fac trimitere la dosarul nr. DOS1 având ca obiect suspendare executare act administrativ HCL, în care Tribunalul ... a respins cererea de suspendare prin sentinţa civilă nr. .., sentinţă ce a fost menţinută de Curtea de Apel ... prin Decizia civilă nr. ….

În cauza de faţă, având ca obiect suspendare executare act administrativ HCL G, Tribunalul ... a respins cererea de suspendare prin sentinţa civilă nr. S1.

Pentru motivele arătate, solicită admiterea excepţiei, apreciind că hotărârea dată în această materie are autoritate de lucru judecat faţă de orice altă cerere identică de suspendare, respectiv de suspendare executare act administrativ HCL, iar potrivit art.431 Cod procedură civilă, „Nimeni nu poate fi chemat în judecată de două ori în aceeaşi calitate, în temeiul acele... cauze şi pentru ace... obiect. Oricare dintre părţi poate opune lucrul anterior judecat într–un alt litigiu, dacă are legătură cu soluţionarea acestuia din urmă”.

Referitor la criticile vizând respingerea excepţiei lipsei calităţii procesuale pasive a intimatei Unitatea administrativ - teritorială G, judeţul ... solicită respingerea acestora în condiţiile în care emitentul H.C.L. nr. 02 din 22.01.2021 este Consiliul local G, ca şi autoritate deliberativă şi nu Unitatea administrativ - teritorială G, judeţul ....

Potrivit art. 129 alin. (1) din Ordonanţa de urgenţă a Guvernului nr. 57 din 3 iulie 2019 privind Codul administrativ, „Consiliul local are iniţiativă şi hotărăşte, în condiţiile legii, în toate problemele de interes local, cu excepţia celor care sunt date prin lege în competenţa altor autorităţi ale administraţiei publice locale sau centrale”.

Prin urmare, dat fiind că emitentul H.C.L. nr. … este Consiliul Local G, ca şi autoritate deliberativă, soluţionând problemele curente ale colectivităţii locale şi nu Unitatea administrativ - teritorială G, judeţul ..., solicită respingerea criticilor formulate ca nefondate.

Cu privire la criticile vizând respingerea cererii de suspendare a H.C.L. nr. 2 din .., privind reorganizarea aparatului de specialitate al Primarului comunei G cu modificarea organigramei, statului de funcţii şi Regulamentului de organizare şi funcţionare, Anexa 2 şi 3, până la pronunţarea instanţei de fond asupra acţiunii de anulare a acesteia, arată că potrivit Legii nr. 554/2004 a contenciosului administrativ, actul administrativ se bucură de prezumţia de legalitate, fiind executoriu din oficiu, iar potrivit dispoziţiilor art.14, rezultă că suspendarea executării unui act administrativ este o măsură excepţională care poate surveni exclusiv atunci când acest lucru este prevăzut expres în lege - suspendarea de drept *ope legis*, ori când sunt îndeplinite cumulativ condiţiile prevăzute de lege - suspendarea la cererea persoanei vătămate.

Privitor la admisibilitatea cererii de suspendare a actului administrativ, formulată de recurentă, arată că aceasta ar trebui să dovedească existenţa unor cazuri bine justificate şi de necesitatea prevenirii unei pagube iminente.

Or, existenţa unui caz bine justificat în sensul art. 14 alin. (1) din Legea contenciosului administrativ, modificată şi completată, presupune că din împrejurările cauzei şi din maniera în care a fost emis actul administrativ contestat să rezulte o îndoială puternică asupra prezumţiei de legalitate, ceea ce ar constitui unul din fundamentele caracterului executoriu al actelor administrative.

În cauză, această îndoială prezumţiei de legalitate nu este dovedită de către reclamantă. Apreciază că aceasta nu a prezentat împrejurări legate de starea de fapt şi de drept aparent veridice, care să fie de natură să creeze o îndoială serioasă asupra legalităţii actelor administrative contestate.

Mai mult, cu ocazia verificării existenţei unui caz bine justificat pentru a se dispune suspendarea executării H.C.L nr. …, în acest stadiu procesual, nu se pot analiza criticile de nelegalitate, ci se verifică doar împrejurările de fapt şi/sau de drept care ar putea produce o serioasă îndoială asupra prezumţiei de legalitate de care se bucură actul administrativ.

Susţinerea reclamantei privind nerespectarea prevederilor Legii nr. 334/31.05.2002 privind bibliotecile este o critică a cărei analiză tinde la prejudecarea fondului, neputând fi analizată la momentul soluţionării cererii de suspendare.

În opinia recurentei, critica nerespectării dispoziţiilor legale, art. 136 alin. (8) din Ordonanţa de urgenţă a Guvernului nr. 57/2019 privind Codul administrativ, respectiv lipsa referatului de aprobare, ca instrument de prezentare şi motivare, semnat de iniţiator este neîntemeiată după cum rezultă din înscrisurile depuse şi care au stat la baza întocmirii actului administrativ.

Cercetându-se aparenţa dreptului cu privire la hotărârea consiliului local, aceasta conţine elementele prevăzute de lege indicându-se atât temeiurile de drept cât şi înscrisurile ce au stat la baza emiterii acesteia, fiind emisă de către Consiliul Local în baza prevederilor art. 129 şi art. 196 din Ordonanţa de urgenţă a Guvernului nr. 57/2019, nerezultând o îndoială serioasă asupra legalităţii actului administrativ unilateral reprezentat de H.C.L nr. .., deoarece aşa cum a reţinut şi instanţa de fond „în opţiunea legiuitorului doar o îndoială serioasă poate avea ca efect luarea măsurii suspendării iar doctrina şi practica judiciară circumscriu motivele de suspendare unor situaţii ce rezultă cu evidenţă din însuşi conţinutul actului administrativ.”

Analizând îndeplinirea celei de a doua condiţii, legiuitorul defineşte paguba iminentă ca fiind „prejudiciu material viitor şi previzibil a se produce”.

Suspendarea executării actului administrativ în privinţa căruia există cazuri bine justificate, respectiv „împrejurări legate de starea de fapt şi de drept care sunt de natură să creeze o îndoială serioasă asupra legalităţii actului” se poate dispune cu condiţia ca această măsură să fie necesară pentru a se preveni o pagubă iminentă.

Or, paguba iminentă trebuie să rezulte din aspecte concrete invocate şi dovedite în cauză, nefiind cazul, deoarece reclamantul invocă că scopul urmărit de Consiliul Local fiind acela de a fi concediată fără posibilitatea de a se reîncadra pe alt post.

Nici sub aspectul cazului bine justificat, condiţia nu apare a fi îndeplinită.

Recurenta nu a făcut dovada pagubelor grave pe care le suferă exclusiv ca urmare a încetării raporturilor de muncă şi care nu ar mai putea fi reparate în ipoteza respingerii suspendării. Paguba pe care ar suferi-o nu apare ca imposibil de recuperat, că s-ar afla într-o situaţie materială foarte grea, ceea ce nu este cazul în prezenta cauză. Motivele invocate de recurentă că scopul urmărit fiind clar acela de a fi concediată fără posibilitatea de a se reîncadra pe alt post, întrucât nu exista vreun post vacant corespunzător pentru care dânsa să poată opta, sunt neîntemeiate.

Din oficiu, instanţa de recurs a invocat incidenţa motivului de casare prevăzut de art. 488 alin. (1) pct. 6 din Codul de procedură civilă din perspectiva respectării dispoziţiilor art. 425 din Codul de procedură civilă.

Analizând recursul declarat în cauză se constată că este fondat având în vedere considerentele ce succed, expuse în condiţiile art.499 C.pr.civ.:

Recurenta a invocat motivul de casare reglementat de art.488 alin.1 pct.8 C.pr.civ., iar din oficiu a fost în discuţia părţilor incidenţa motivului de casare reglementat de art.488 alin.1 pct.6 C.pr.civ., ambele motive de casare fiind incidente.

În privinţa motivului de casare reglementat de art.488 alin.1 pct.6 C.pr.civ., în raport de obiectul cererii de chemare în judecată, se constată că instanţa de fond era obligată să analizeze întrunirea cumulativă a condiţiilor reglementate de art.14 alin.1 din Legea 554/2004, pentru a stabili asupra temeinicie cererii de chemare în judecată.

Pentru suspendarea efectelor unui act administrativ legiuitorul impune 2 condiţii premisă referitoare la cazul bine justificat şi paguba iminentă, conform art.14 alin.1 din Legea 554/2004, astfel încât considerentele sentinţei trebuie să vizeze analiza acestor 2 condiţii.

Cu privire la prima condiţie, cea a cazului bine justificat, definită de art.2 lit.t din Legea 554/2004, judecătorul fondului a refuzat expres să analizeze acele împrejurări relevante referitoare la hotărârea consiliului local intimat de a desfiinţa postul de bibliotecar la nivel de comună prin raportare la aspectele de ordin procedural invocate de recurentă, vizând adoptarea hotărârii contestate, precum şi cele referitoare la dispoziţiile generale referitoare la înfiinţarea, funcţionarea şi desfiinţarea bibliotecilor comunale, chestiuni care sunt în legătură cu aparenţa de legalitate a dispoziţiei contestate. Analizând doar o singură critică de nelegalitate, referitoare la existenţa referatului de aprobare, ca instrument de prezentare şi motivare a proiectului de hotărâre, conform art.136 alin.8 din OUG 57/2019, tribunalul practic nu şi-a îndeplinit obligaţia de a motiva soluţia pronunţată prin raportare la exigenţele impuse de analiza aparenţei de legalitate a actului contestat în raport de apărările esenţiale, relevante, invocate de către reclamantă.

Aceeaşi situaţie se identifică şi în cazul celei de a doua condiţii impuse de art.14 alin.1 din Legea 554/2004, referitoare la paguba iminentă, considerată ca neîndeplinită deoarece nu au fost invocate chestiuni concrete ori acestea sunt indicate de însăşi judecătorul fondului deoarece indică faptul că reclamantei i s-a comunicat preaviz de concediere, fără posibilitatea concretă de a opta pentru reîncadrarea pe un alt post.

Refuzul judecătorului de primă instanţă de a analiza apărările relevante invocate de către reclamantă relevă faptul că hotărârea recurată nu cuprinde motivele pe care se sprijină soluţia, atât timp cât acesteia i s-a refuzat în mod evident accesul la o instanţă imparţială, care să-i „asculte” în mod real şi efectiv apărările şi criticile de nelegalitate. Motivarea unei hotărâri nu este o problemă de volum, ci una de esenţă, de conţinut, aceasta trebuind să fie clară, concisă şi concretă, în concordanţă cu probele de la dosar. Înalta Curte a statuat în jurisprudenţa sa că motivarea hotărârii constituie o garanţie pentru părţi în faţa eventualului arbitrariu, judecătoresc, precum şi singurul mijloc prin care se dă posibilitatea de a se putea exercita controlul judiciar, circumscriindu-se astfel noţiunii de proces echitabil în condiţiile prevăzute de art. 6 din Convenţia Europeană a Drepturilor Omului.

Hotărârea instanței trebuie să cuprindă, ca o garanție a caracterului echitabil al procedurii judiciare și al respectării dreptului la apărare al părților, motivele de fapt și de drept care au format convingerea instanței, precum și cele pentru care s-au înlăturat cererile/apărările părților. Considerentele hotărârii, reprezentând explicitarea soluției din dispozitiv, sprijinul necesar al acestuia, fac corp comun cu dispozitivul și intră deopotrivă în autoritate de lucru judecat, raportat la părțile din dosar și obiectul cauzei.

Obligativitatea motivării hotărârilor judecătorești constituie o condiție a procesului echitabil, exigență a art.21 alin.(3) din Constituția României și art.6 alin.(1) din Convenția pentru apărarea drepturilor omului și a libertăților fundamentale. Astfel cum se reține în jurisprudența Curții Europene a Drepturilor Omului, în Hotărârea din 28 aprilie 2005, pronunțată în Cauza Albina împotriva României, paragraful 30, dreptul la un proces echitabil, garantat de art.6 paragraful 1 din Convenția europeană pentru apărarea drepturilor omului și a libertăților fundamentale, „include printre altele dreptul părților de a prezenta observațiile pe care le consideră pertinente pentru cauza lor. Întrucât Convenția nu are drept scop garantarea unor drepturi teoretice sau iluzorii, ci drepturi concrete și efective (*Hotărârea Artico împotriva Italiei, din 13 mai 1980, seria A, nr. 37, p. 16, paragraful 33*), acest drept nu poate fi considerat efectiv decât dacă aceste observații sunt în mod real „ascultate”, adică în mod corect examinate de către instanța sesizată.

Altfel spus, art.6 implică mai ales în sarcina „instanței” obligația de a proceda la un examen efectiv al mijloacelor, argumentelor și al elementelor de probă ale părților, cel puțin pentru a le aprecia pertinența (Hotărârea Perez împotriva Franței ).

Ori testul de calitate în privinţa motivării hotărârii judecătoreşti, stabilit prin jurisprudenţa CEDO, relevă faptul că sentinţa recurată nu îndeplineşte exigenţa de a fi motivată în acord cu prevederile art.6 paragraful 1 din CEDO, fiind incident motivul de casare reglementat de art.488 alin.1 pct.6 C.pr.civ.

În privinţa celui de al doilea motiv de casare se constată că este întemeiat deoarece sunt îndeplinite condiţiile cumulative impuse de art.14 alin.1 din Legea 554/2004.

Cu privire la cazul bine justificat, o îndoială serioasă cu privire la legalitatea actului contestat, este reliefată de faptul că procedura de reorganizare a aparatului de specialitate al Primarului com. G nu a avut caracter clar, transparent, lesne de înţeles, deoarece documentaţia aferentă HCL nr.... ( raportul de specialitate, avizele comisiilor de specialitate, procesul verbal al şedinţei CL G. din data de 22.01.2021 ) nu permite a se înţelege în ce constă reorganizarea aparatului de specialitate al primarului com. ..., chestiunea desfiinţării compartimentului de cultură, respectiv a postului de bibliotecar nefiind înţeleasă decât prin analiza comparativă a organigramei anterioară, adoptată prin HCL nr.16/06.07.2020, şi organigrama adoptată prin hotărârea contestată. Documentaţia aferentă hotărârii contestate nu relevă dacă analiza desfiinţării departamentului de cultură şi a postului de bibliotecar au avut caracter real, dacă au fost cunoscute în concret, procesul verbal al şedinţei din data de 22.01.2021 relevând că această chestiune a desfiinţării departamentului de cultură nu a fost nici măcar discutată în forul organului deliberativ, practic nefiind motivată raţiunea desfiinţării compartimentului în care funcţiona recurenta reclamantă, ce naşte o îndoială serioasă cu privire la măsura dispusă de consiliul intimat.

De asemenea, procedura de adoptare a hotărârii contestate, din perspectiva condiţiilor impuse de art.136 alin.8 din OUG 57/2019, naşte îndoieli serioase cu privire la legalitatea acestei hotărâri deoarece în documentaţia depusă de către consiliul local intimat nu se regăseşte referatul de aprobare semnat de către iniţiatorul hotărârii(*cel avut în vedere de judecătorul fondului vizează hotărârea consiliului local de respingere a plângerii prealabile formulate de către recurentă* ), avizul comisiei de specialitate din cadrul consiliului de local cu competenţe în domeniul culturii (comisia de cultură), astfel încât împrejurările legate de starea de fapt şi de drept invocate de către reclamantă sunt relevante şi nasc îndoieli serioase în privinţa legalităţii măsurii de desfiinţare a postului de bibliotecar.

Raportat la prevederile art.1 lit.e coroborat cu art.2 din Legea 334/2002, republicată, se constată că biblioteca comunei G are statut de bibliotecă publică, fiind înfiinţată şi organizată în subordinea autorităţilor administraţiei publice centrale sau locale, a altor autorităţi publice ori instituţii şi funcţionează potrivit regulamentelor proprii aprobate de autorităţile sau instituţiile tutelare.

Această poate fi desfiinţată, conform art.7 din Legea 334/2002, în cazul încetării activităţii autorităţilor sau instituţiilor care le-au înfiinţat sau finanţat, numai în condiţiile preluării patrimoniului lor de către o altă bibliotecă de drept public, cu respectarea legislaţiei în vigoare, situaţie premisă neîndeplinită în cauză, mai mult această chestiune nefiind nici măcar analizată de către consiliul intimat în cadrul şedinţei extraordinare din data de 22.01.2021.

Prin urmare, nerespectarea cerinţelor legale referitoare la desfiinţarea bibliotecii publice, reprezintă o îndoială serioasă cu privire la legalitate hotărârii contestate.

Aspectele analizate conduc la concluzia îndeplinirii în cauză a condiţiei cazului bine justificat, fiind îndeplinită şi cea de a doua condiţie, referitoare la paguba iminentă, având în vedere desfiinţarea locului de muncă ocupat de către recurentă în baza unei proceduri lipsită de claritate, transparenţă, cu afectarea şi a interesului public, având în vedere faptul că în perioada 2017-2018 biblioteca publică a fost modernizată printr-un proiect finanţat de către Compania Naţională de Investiţii, iar cu privire la fondul de carte disponibil consiliul intimat nu a luat nicio decizie. Ambele aspecte invocate de către reclamanta recurentă nu au fost contestate de către pârât nici măcar formal, reliefând incidenţa în cauză a unui prejudiciu material viitor în patrimoniul recurentei, dar şi perturbarea gravă a serviciului public prin lipsa accesului locuitorilor comunei G la fondul de carte, dar şi la celelalte dotări ale bibliotecii.

Îndeplinirea condiţiilor cumulative impuse de art.14 alin.1 din Legea 554/2004 relevă incidenţa motivului de casare reglementat de art.488 alin.1 pct.8 C.pr.civ., motiv pentru care se va admite calea de atac cu consecinţa casării sentinţei recurate şi admiterea în parte a cererii de chemare în judecată în suspendării parţiale a efectelor H.C.L NR. ... privind reorganizarea aparatului de specialitate al Primarului comunei G cu modificarea organigramei, statului de funcţii şi a Regulamentului de organizare şi funcţionare, Anexa 2 şi 3, în ceea ce priveşte desfiinţarea Compartimentului de Cultură, până la pronunţarea instanţei de fond asupra acţiunii în anulare.

Apărările consiliului intimat referitor la efectul pozitiv al autorităţii de lucru judecat, generat de soluţionarea definitivă a dosarului nr.DOS1 de către C A ... la data de GG, nu sunt fondate deoarece nu există nicio legătură între aspectele criticate de către reclamantă şi cauza anterior menţionată, în care recurenta nu a avut calitatea de parte.

Pentru aceste motive,  
În numele legii,

Decide:

Admite recursul formulat de recurenta X împotriva sentinţei nr. S1 a Tribunalului ..., pe care o casează în parte.

Admite în parte cererea de suspendare formulată de reclamanta X, în contradictoriu cu pârâtul Consiliul Local al Comunei G, jud. ....

Dispune suspendarea în parte a H.C.L NR. ... privind reorganizarea aparatului de specialitate al Primarului comunei G cu modificarea organigramei, statului de funcţii şi a Regulamentului de organizare şi funcţionare, Anexa 2 şi 3, în ceea ce priveşte desfiinţarea Compartimentului de Cultură, până la pronunţarea instanţei de fond asupra acţiunii în anulare.

Menţine restul dispoziţiilor sentinţei care nu contravin prezentei decizii.

Definitivă.

Pronunţată azi, …, prin punerea soluţiei la dispoziţia părţilor prin grija grefei.

Președinte, Judecător, Judecător,

... ... COD 1015

Grefier,

...