**HOT. 29**

Dosar nr. ...

R O M Â N I A

CURTEA DE APEL ...

SECŢIA ...

**Sentinţa nr. …**

Şedinţa publică din data de …

Completul compus din:

Preşedinte: COD 1015

Grefier: ...

Pe rol se află soluţionarea cauzei în materia *...* privind pe reclamanta Regia Autonomă de Transport Public ..., prin administrator judiciar X S.P.R.L. şi pe pârâţii Municipiul ..., Primăria Municipiului ... şi Consiliul Local al Municipiului ..., având ca obiect „obligare emitere act administrativ”.

Procedura este legal îndeplinită.

S-a făcut referatul cauzei de către grefierul de şedinţă, referat din care reiese faptul că instanţa a rămas în pronunţare la termenul de judecată din data de …, aspect consemnat în încheierea de şedinţă din acea zi, care face parte din prezenta hotărâre şi când, având nevoie de timp pentru a delibera, a amânat pronunţarea pentru datele de … şi, ulterior, pentru data de astăzi, ….

Curtea de Apel,

Prin cererea înregistrată pe rolul Curţii de Apel ... sub nr. .., reclamanta Regia Autonomă de Transport Public ... a chemat în judecată pârâții Municipiul ..., Primăria Municipiului ... și Consiliul Local al Municipiului ..., solicitând obligarea acestora la plata sumei de 3566601,03 lei cu titlu de dobânzi datorate ca urmare a plății cu întârziere a sumelor reprezentând contravaloarea costurilor de transport public de persoane pentru unele categorii sociale defavorizate, precum și obligarea pârâților la plata în continuare a dobânzii legale de la data de 01.01.2013 și până la data plății efective, cu acordarea cheltuielilor de judecată.

În motivare, reclamanta a arătat că între părţi s-a încheiat Contractul de concesiune a transportului public local de călători și de exploatare a mijloacelor de transport și a infrastructurii aferente nr. .../30.06.2005. Ulterior, Consiliul Local al Municipiului ... a adoptat Hotărârea nr. 483 din 19.12.2005 privind aprobarea modificării Hotărârii Consiliului Local al Municipiului ... nr. 44 din 17.01.2015 privind aprobarea concesionării transportului public local de călători şi a contractului de concesiune, precum şi corelarea acesteia cu hotărârile consiliului local privind subvenţiile ce se acordă pentru gratuităţile pe mijloacele de transport local de călători. Consiliul local al Municipiului ... a adoptat şi Hotărârea nr. 113 din 1.04.2010, în baza căreia s-a încheiat actul adițional nr. 1… din 29.05.2010 la Contractul de concesiune nr. ../30.06.2005.

În baza tuturor acestor prevederi şi a contractului de concesiune, pârâţii datorează suma de 3.566.601,3 lei reprezentând „dobânzi datorate de primăria Municipiului ... pentru neplata la timp a sumelor datorate reprezentând contravaloarea costurilor de transport public de persoane pentru unele categorii sociale defavorizate, calculate potrivit prevederilor din contract”, sumă determinată la nivelul datei de 31.12.2012. Suma rezultă din înscrisul numit „Centralizator privind dobânzile datorate de Primăria Municipiului ...”.

S-a mai arătat de reclamantă faptul că a demarat procedura de conciliere directă în ceea ce privește soldul existent.

Pârâții legal citați nu au depus întâmpinare în termenul prevăzut de lege, însă la data de .. au depus la dosar o precizare prin care au invocat prescripția dreptului la acțiune pentru perioada decembrie 2006 – decembrie 2010.

Prin precizările din data de .. s-a solicitat respingerea acțiunii, invocându-se excepția lipsei capacității de folosință a Primăriei Municipiului ....

Prin sentinţa nr. .. din data de .., Curtea de Apel ... a admis excepţia lipsei capacităţii procesuale pasive a Primăriei Municipiului ..., respingând în consecinţă acţiunea formulată împotriva acesteia.

Prin aceeaşi hotărâre judecătorească a fost admisă excepţia prescripţiei dreptului la acţiune în ceea ce privește sumele de bani solicitate pentru perioada anterioară datei de 11.03.2010.

Acţiunea formulată de reclamanta Regia Autonomă de Transport Public ..., societate în insolvenţă, prin administrator judiciar provizoriu X S.P.R.L. – Filiala ... în contradictoriu cu Consiliul Local al Municipiului ... a fost admisă în parte, pârâtul fiind obligat la plata sumei de 2464691,75 lei către reclamantă, reprezentând dobândă legală datorată în baza disp. art. 52.2 din contractul nr. .../30.06.2005 încheiat între părţi.

Totodată, acţiunea formulată de reclamantă în contradictoriu cu pârâtul Municipiul ... a fost respinsă, pârâtul Consiliul Local al Municipiului ... fiind obligat la plata către reclamantă a sumei de 29000 lei, cu titlu de cheltuieli de judecată.

Împotriva sentinţei civile nr. … a Curţii de Apel ... au promovat recurs atât reclamanta Regia Autonomă de Transport Public ..., societate în insolvenţă, cât şi pârâtul Consiliul Local al Municipiului ..., acesta din urmă solicitând modificarea hotărârii judecătoreşti pronunţate în sensul respingerii în tot a acţiunii formulate în contradictoriu cu Consiliul Local ....

Prin decizia nr. .. din data de .., Înalta Curte de Casaţie şi Justiţie – Secţia de ... a respins recursul declarat de reclamanta Regia Autonomă de Transport Public ... prin lichidator judiciar X S.P.R.L. şi a admis recursul declarat de pârâtul Consiliul Local al municipiului ..., împotriva sentinţei nr. .. pronunţată de Curtea de Apel ... – Secţia ..., casând sentinţa recurată şi dispunând trimiterea cauzei spre rejudecare la aceeaşi instanţă.

În rejudecare, dosarul a fost înregistrat pe rolul Curţii de Apel ... sub nr. ..., context în care, dând curs îndrumărilor dispuse de instanţa de control judiciar , în temeiul art.338 C.pr.civ., a administrat proba cu raportul de expertiză contabilă.

Părţile nu au solicitat administrarea de probe noi în rejudecare, instanţa dispunând din oficiu administrarea probei cu raportul de expertiză contabilă.

Analizând probatoriul administrat în cauză se constată următoarele:

Prin întâmpinare au fost invocate 2 excepţii procesuale (excepţia lipsei capacităţii de folosinţă a Primăriei ... şi excepţia prescripţiei dreptului material la acţiune), soluţionate în primul cadru procesual prin hotărârea casată integral de către ÎCCJ-.., fapt ce implică soluţionarea cu prioritate, în condiţiile art.248 C.pr.civ., a celor 2 excepţii.

În privinţa calităţii procesuale pasive a Primăriei ... (prin calificarea excepţiei lipsei capacităţii de folosinţă de către instanţă, prin raportare la prevederile art.77 din Legea 215/2001, forma în vigoare la data declanşării procesului) se constată că este întemeiată, raportul juridic litigios născându-se între societatea reclamantă şi Consiliul Local al Mun. ..., părţi în raportul juridic generat de încheierea contractului de concesiune a transportului public local de călători și de exploatare a mijloacelor de transport și a infrastructurii aferente nr. .../30.06.2005. În acest context factual şi juridic nu este legitimată calitatea procesuală a Primăriei mun. ... în condiţiile aret.36 C.pr.civ., motiv pentru care se va admite excepţia şi se va respinge acţiunea formulată împotriva acestui pârât ca fiind îndreptată împotriva unei persoane fără calitate procesuală pasivă.

În privinţa excepţiei prescripţiei dreptului material la acţiune se constată că aceasta este întemeiată, sancţiunea prescripţiei vizând dobânzile solicitate de reclamantă şi aferente perioadei noiembrie 2006-februarie 2010, nefiind identificate cauze de întrerupere ale cursului prescripţiei exctinctive. Prin cererea depusă la registratura Curţii de apel ... (fila 169 dosar fond), pârâţii au invocat excepţia prescripţiei dreptului material la acţiune pentru perioada decembrie 2006-decembrie 2010, verificarea deconturilor de plată şi a situaţiilor lunare înaintate de societatea reclamantă către pârât, în acord cu prevederile art.13.1 lit.h din contractul de concesiune şi Anexa 6 la contract, astfel cum au fost modificate prin act adiţional, relevă incidenţa sancţiunii prescripţiei exctinctive pentru dobânzile solicitate pentru perioada noiembrie 2006 –februarie 2010, sesizarea instanţei de judecată având loc în luna martie 2013, astfel încât sumele solicitate la decontare pentru luna martie 2010, nu sunt afectate de prescripţie, urmare a întreruperii cursului acesteia prin introducerea cererii de chemare în judecată.

Pe cale de consecinţă, văzând şi prevederile art.3 din Decretul Lege 167/1958, se va admite excepţia prescripţiei dreptului material la acţiune şi se va respinge cererea de chemare în judecată ce vizează dobânzile aferente perioadei noiembrie 2006 – februarie 2010, ca fiind prescris dreptul la acţiune.

Pe fondul cauzei, având în vedere îndrumările date de instanţa de control judiciar prin decizia de casare, au fost identificate sursele bugetare de plată a subvenţiilor la transportul public local de persoane în raport de cele 8 categorii de persoane avute în vedere în Anexa 6 la contractul de concesiune.

Astfel, din analiza prevederilor legale incidente reiese că doar în cazul persoanelor persecutate din motive politice, ce utilizează transportul public în comun, subvenţia contravalorii călătoriei nu se suportă din bugetul autorităţii publice locale pârâte, având în vedere prevederile art.10 alin.3 şi art.12 din Decretul Lege nr.118/1990.

În privinţa celorlalte categorii de persoane, avute în vedere de către Anexa 6 la contractul de concesiune, se constată că plata subvenţiei se suportă din bugetul public al autorităţii publice locale pârâte, astfel:

- donatorii de sânge, în baza Legii 282/2005 şi art.11 din HG 1364/2006;

- persoanele cu handicap, art.6 şi art.7 din Legea 448/2006 (legiuitorul nu indică expres sursa finanţării subvenţiei însă se referă şi la transportul public local de persoane);

- eroii martiri, în baza Legii 42/1990;

- veteranii de război, art.23 din Legea 44/1994;

- organizaţiile studenţeşti şi instituţiile de învăţământ, pensionarii, tripleţii cu părinţii acestora, pe baza hotărârii adoptate de pârât în virtutea autonomiei locale de care dispune, legiuitorul în cazul acestor din urmă 3 categorii nereglementând expres facilitatea la transportul public local, în sensul sursei de finanţare.

Analiza înscrisurilor depuse de societatea reclamantă (filele 57-64 dosar fond) şi a precizărilor depuse în rejudecare, în vederea clarificării sumelor solicitate pe fiecare categorie de persoane, precum şi concluziile raportului de expertiză contabilă, întocmit de către expert contabil ..., relevă încălcarea de către consiliul local pârât a obligaţiei de decontare lunară, la termen, către reclamantă, a subvenţiilor acordate de la bugetul autorităţii publice locale pentru acoperirea costurilor de călătorie în raport de cele 7 categorii de persoane pentru care a hotărât subvenţionarea costurilor de călătorie.

Având în vedere perioada ce intră sub incidenţa prescripţiei dreptului la acţiune se constată că pârâtul datorează suma totală de 2550940,86 lei cu titlu dobânzi, urmare a decontării cu întârziere a sumelor pentru care trebuia să suporte de la bugetul public local subvenţia la transportul public local, fiind incidentă răspunderea contractuală convenită de părţi, conform art.13.1 lit.h coroborat cu art.15.2 din contractul de concesiune, modificat prin act adiţional.

Situaţia dobânzilor datorate, în raport de fiecare categorie de persoane, se prezintă astfel:

1. pensionari, 1910048 lei;
2. eroi martiri, 1340 lei;
3. donatorii de sânge, inclusiv donatorii onorifici,10519,94 lei;
4. veteranii de război, 181813,92 lei;
5. elevii şi studenţii, 215593 lei;
6. organizaţiile studenţeşti şi instituţiile de învăţământ, 231490 lei;
7. tripleţii şi părinţii acestora, 136 lei.

Având în vedere convenţia părţilor, prevederile art.969 din vechiul Cod civil, şi obligaţia încălcată de către CL ..., privind decontarea la termen a subvenţiei acordate pentru transportul public local de persoane pentru categoriile convenite între părţile contractate prin Anexa 6 la contractul de concesiune, se va admite în parte cererea de chemare în judecată, nefiind agravată situaţia pârâtului C.L. ... datorită casării în integralitate a sentinţei recurate, pronunţate în primul stadiu procesual, inclusiv din perspectiva soluţiei date excepţiei prescripţiei dreptului material la acţiune.

În temeiul art.451 şi artr.453 C.pr.civ., va fi obligat consiliul local pârât la plata către societatea reclamantă a sumei de 1513,5 lei cu titlu de cheltuieli de judecată, reprezentând taxa judiciară de timbru, timbrul judiciar şi onorariul de expert, în raport de proba cu expertiza contabilă administrată în rejudecare, primul raport de expertiză contabilă nefiind util şi concludent în soluţionarea cauzei în raport de îndrumările instanţei de control judiciar, dar şi datorită modului ambiguu, eliptic de formulare a pretenţiilor deduse judecăţii de către societatea reclamantă, culpa acesteia nejustificând acordarea acestor cheltuieli de judecată.

De asemenea, va fi respinsă cererea de chemare în judecată în raport cu Municipiul ..., raportat la prevederile art.36 C.pr.civ., acesta nefiind parte în raportul de concesiune din a cărei executare a luat naştere prezentul litigiu.

Pentru aceste motive,

În numele legii,

Hotărăşte

Admite excepţia lipsei calităţii procesuale pasive a Primăriei mun. ... şi, pe cale de consecinţă, respinge cererea de chemare în judecată formulată în contradictoriu cu acest pârât ca fiind introdusă împotriva unei persoane fără calitate procesuală pasivă.

Admite excepţia prescripţiei dreptului material la acţiune şi, pe cale de consecinţă, respinge cererea de chemare în judecată ce vizează dobânzile născute şi aferente perioadei noiembrie 2006 – februarie 2010, ca fiind prescris dreptul la acţiune.

Admite în parte cererea de chemare în judecată formulată de reclamanta Regia Autonomă de Transport Public ..., în insolvenţă, prin administratorul X SPRL, cu sediul în mun. ..., str… în contradictoriu cu pârâtul Consiliul Local al Mun. ..., cu sediul în mun. ..., bd. …

Obligă pârâtul CL ... la plata către reclamantă a sumei de 2550940,86 lei, reprezentând dobândă legală aferentă perioadei martie 2010-decembrie 2012, conform art.15.2 din contractul de concesiune nr..../30.06.2005.

Obligă pârâtul CL ... la plata către reclamantă a sumei de 1513,5 lei cu titlu de cheltuieli de judecată, reprezentând taxa judiciară de timbru, timbrul judiciar şi onorariul de expert, în raport de proba cu expertiza contabilă administrată în rejudecare.

Respinge cererea de chemare în judecată formulată în contradictoriu cu pârâtul Municipiul ..., cu sediul în mun...., bd. … .

Cu drept de recurs în termen de 15 zile de la comunicare.

Pronunţată în şedinţă publică azi, ….

Preşedinte, Grefier,

COD 1015 ...