**HOT. 16**

Dosar nr. ...

R O M Â N I A

CURTEA DE APEL ...

SECŢIA ...

Decizia nr. …

Şedinţa publică din data de …

Completul compus din:

Preşedinte: ...

Judecător: COD 1015

Judecător: ...

Grefier: ...

Pe rol se află soluţionarea cauzei în materia *...,* având ca obiect recursurile promovate de reclamanta Poliţia Locală ... şi de pârâtele X S.R.L., Y S.R.L. şi Z S.R.L. împotriva sentinţei civile nr. S1 a Tribunalului ..., intimaţi fiind I 1 şi I 2.

La apelul nominal făcut în şedinţă publică a răspuns reprezentantul convenţional al recurentei – intimate Poliţia Locală ..., consilier juridic CJ, cu delegaţie de reprezentare la fila 15 din dosar, apărătorul ales al intimatelor – recurente S.C. „X” S.R.L., S.C. „Y” S.R.L. şi S.C. „Z” S.R.L., avocat AV1 cu împuternicire avocaţială la fila 24 din dosar şi avocat AV2, care depune la dosar împuternicire avocaţială pentru intimatul I 2, lipsă fiind intimatul I 1.

Procedura de citare este legal îndeplinită.

S-a făcut referatul cauzei de către grefierul de şedinţă, referat din care reies aspectele anterior – menţionate cu privire la obiectul cauzei, prezenţa părţilor şi modalitatea de îndeplinire a procedurii de citare, precum şi stadiul procesual al recursului, acesta aflându-se la primul termen de judecată acordat după parcurgerea procedurii prealabile, în cadrul căreia recurenta – intimată a făcut dovada achitării taxei judiciare de timbru în cuantum de 50 de lei, cu chitanţa ataşată la fila 42 din dosar. De asemenea, intimatele – recurente S.C. „X” S.R.L., S.C. „Y” S.R.L. şi S.C. „Z” S.R.L. au făcut dovada achitării taxei judiciare de timbru aferente cererii de recurs, cu chitanţa ataşată la fila 34 din dosar.

Se referă de către grefier şi faptul că în recurs nu s-a formulat întâmpinare.

Reprezentantul convenţional al recurentei – intimate, apărătorul ales al intimatelor – recurente şi apărătorul intimatului I 2 arată că nu au de formulat chestiuni prealabile dezbaterilor.

Avocat AV2, pentru intimatul I 2, depune la dosar dovada cheltuielilor de judecată efectuate, respectiv chitanţa seria .. nr. .. din data de .., însoţită de factura aferentă acesteia.

Curtea de Apel acordă cuvântul asupra recursului promovat de reclamanta Poliţia Locală ... împotriva sentinţei civile nr. S1 a Tribunalului ....

Consilier juridic CJ, având cuvântul, solicită admiterea recursului astfel cum acesta a fost formulat, motivat de faptul că excepţia de inadmisibilitate nu este sustenabilă. Potrivit reprezentantului convențional al recurentei – intimate, instanţa de fond a reţinut că promovarea unei acţiuni în contencios administrativ este condiţionată de existenţa unui act administrativ tipic sau asimilat emis în regim de putere publică în vederea organizării, executării legii, care dă naştere, modifică sau stinge raporturi juridice. Or, toate aceste elemente se regăsesc în cuprinsul actului contestat, şi anume în procesul – verbal de recepţie la terminarea lucrărilor nr. 60/2018.

Prin urmare, face trimitere la existenţa unui act, dacă nu tipic, cel puţin asimilat unui act administrativ, emis cu participarea directă al unui reprezentant al administraţiei publice locale cu drept de veto. În acest sens, arată că, indiferent de cvorumul Comisiei, un astfel de reprezentant are un rol eminamente funcţional, manifestându-şi decizia în regim de autoritate publică.

Mai mult, procesul – verbal de recepţie este înregistrat într-un registru special al poliţiei locale, putând fi opozabil prin acordarea unui număr şi a unei date certe în acest registru. Acest proces – verbal este un act de sine stătător, neputând fi asimilat unui accesoriu al certificatului de atestare al edificării construcţiei. Potrivit prevederilor art. 37 din Legea nr. 50/1991, nici o construcţie nu este considerată edificată fără existenţa unui asemenea act.

Ca atare, nu poate fi justificat un interes în eventualitatea formulării unei acţiuni îndreptate împotriva certificatului de atestare, întrucât procesul – verbal de recepţie implică autoritatea publică a instituţiei pe care o reprezintă, prin prepusul acesteia. Or, în sfera urbanistică instituţia are competenţe limitate.

Apărătorul ales al intimatelor – recurente S.C. „X” S.R.L., S.C. „Y” S.R.L. şi S.C. „Z” S.R.L., având cuvântul, solicită respingerea recursului formulat de reclamanta Poliţia Locală .... Arată că soluţia instanţei de fond asupra excepţiei de inadmisibilitate este una legală dat fiind faptul că procesul – verbal întocmit la finalizarea lucrărilor nu reprezintă un act administrativ. Acesta reprezintă, cel mult, un act premergător certificatului de edificare a construcţiei, fapt recunoscut inclusiv prin cererea de chemare în judecată în care se precizează că viabilitatea acestui document îndreptăţeşte beneficiarul să solicite administraţiei publice locale emiterea unui certificat de edificare a construcţiei în baza căruia se poate obţine, subsecvent, intabularea construcţiei. Prin urmare, un atare act atestă o situaţie de fapt, nefiind un act care să modifice raporturi juridice preexistente.

Avocat AV2, pentru intimatul I 2 solicită la rândul său respingerea recursului promovat de reclamanta Poliţia Locală ..., apreciind că în mod corect instanţa de fond a admis excepţia inadmisibilităţii acţiunii, cu motivarea potrivit căreia procesul – verbal de constatare nu reprezintă un act administrativ în înţelesul legii contenciosului administrativ.

Luând act de concluziile formulate, Curtea de Apel acordă cuvântul asupra recursului promovat de pârâtele S.C. „X” S.R.L., S.C. „Y” S.R.L. şi S.C. „Z” S.R.L. împotriva sentinţei civile nr. S1 a Tribunalului ....

Avocat AV1, având cuvântul, arată că societăţile pârâte au criticat sentinţa pronunţată de prima instanţă sub aspectul soluţiei pronunţate asupra excepţiei lipsei calităţii procesuale active a reclamantei Poliţia Locală .... Instanţa de fond a respins excepţia invocată cu motivarea potrivit căreia pârâtul I 1, funcţionarul public care a semnat procesul – verbal de recepţie la finalizarea lucrărilor este angajatul entităţii reclamante. În acest sens, apreciază că argumentele avute în vedere de instanţa de fond sunt neîntemeiate, dat fiind faptul că la momentul semnării procesului – verbal de recepţie funcţionarul I 1 avea calitatea de delegat al Primarului municipiului ..., iar Regulamentul privind recepţia lucrărilor aprobat prin Hotărârea de Guvern nr. 273/1994, în vigoare la momentul respectiv, stabilea faptul că la întocmirea procesului – verbal de recepţie la finalizarea lucrărilor participă un reprezentant al autorităţii publice locale care a emis actul. Apărătorul arată că autorizaţia de construcţie a fost emisă de Primarul municipiului .... Ca efect al delegării, funcţionarul I 1, angajat al Poliţiei municipiului ... exercita la momentul respectiv atribuţii ale Primarului municipiului ... şi nu ale Poliţiei Locale ....

Precizează şi că Poliţia Locală, conform dispoziţiilor art. 8 lit. a) – e) din Legea nr. 155/2010 are doar competenţe de a efectua acţiuni de control şi constatare în materia urbanismului, neavând vreo competenţă cu privire la recepţionarea lucrărilor de construcţie. Ca atare, neavând atribuţii, nu are nici capacitatea administrativă de a sta ca parte într-un astfel de litigiu.

Reprezentantul convenţional al recurentei – intimate, având cuvântul, solicită respingerea recursului promovat de societăţile pârâte. Totodată, înţelege să invoce excepţia lipsei de interes a formulării recursului de către societăţi. Susţine şi că instituţia pe care o reprezintă a sesizat penal faptele prepusului acesteia.

Apărătorul intimatul I 2, având cuvântul, solicită admiterea recursului formulat de societăţile pârâte, apreciind că poliţistul local a semnat procesul – verbal în calitate de reprezentant al emitentului autorizaţiei de construcţie, respectiv Municipiul ....

Având cuvântul asupra excepţiei lipsei de interes în formularea recursului de către pârâtele S.C. „X” S.R.L., S.C. „Y” S.R.L. şi S.C. „Z” S.R.L., invocată la termenul de judecată de faţă de reprezentantul convenţional al recurentei – intimate, avocat AV1 apreciază nefondată excepţia, solicitând respingerea acesteia. Potrivit apărătorului, o soluţie de admiterea a unei atare excepţii ar determina modificarea sentinţei pronunţate de instanța de fond şi respingerea cererii de chemare în judecată pentru un motiv mai sever decât cel reţinut.

Avocat AV2 achiesează la concluziile formulate de apărătorul ales al societăţilor recurente, arătând, cu trimitere la ordinea de soluţionare a excepţiilor, că o lipsă a calităţii procesuale active primează ca şi soluţionare.

În replică, consilier juridic CJ face trimitere la cadrul ierarhic al administraţiei publice locale care nu permite exercitarea unei anumite atribuţii fără a se ţine cont de contextul administrativ. Arată că Serviciul Control Urbanism a migrat în urma apariţiei Legii Poliţiei Locale nr. 155/2010, ca departament funcţional, în cadrul Primăriei municipiului ..., fiind preluat de către Poliţia Locală ..., justificându-se astfel şi delegarea de atribuţii în sarcina unui prepus al poliţiei locale.

Instanţa reţine cauza în pronunţare.

Curtea de Apel,

Împotriva sentinţei civile nr. S1 a Tribunalului ... au promovat recurs atât reclamanta Poliţia Locală ..., cât şi pârâtele S.C. „X” S.R.L., S.C. „Y” S.R.L. şi S.C. „Z” S.R.L..

În susţinerea recursului promovat, recurenta – intimată Poliţia Locală ... a arătat că instanţa de fond s-a pronunțat cu prioritate asupra excepţiei lipsei calităţii procesual active a reclamantei, reţinând că atât timp cât actul a cărui anulare se solicită este semnat de un reprezentant al Poliţiei Locale ..., această instituţie are calitate procesuală activă pentru a promova cererea de chemare in judecată prin care este contestată legalitatea actului, raportat la prevederile art. 1 alin.(6) din Legea nr.554/2004.

Altfel spus, raportat la obiectul dosarului pe rol şi la natura juridică a actului contestat, instanţa a considerat că Politia Locală ... are calitate procesuală activă tocmai în temeiul Legii contenciosului administrativ nr.554/2004, pentru ca ulterior să constate că acţiunea însăşi nu cade sub incidenţa Legii contenciosului administrativ şi să recomande formularea unei acţiuni de drept comun.

Prin urmare, interpretarea oficială jurisdicțională pe care o realizează instanţa de fond în cuprinsul sentinţei civile nr. S1 este profund viciată, încălcând principiul căruia unde legea nu distinge, nici interpretul nu trebuie să distingă (ubi lex non distinguit, nec nos distinguere debemus) - prin aceea că, deşi admite incidenţa art.34 din H.G. nr.273/1994 - text de lege invocat ca temei de drept al cererii: „Procesul-verbal încheiat cu ocazia recepţiei la terminarea lucrărilor sau a recepţiei finale, cu încălcarea prevederilor legale, poate fi anulat de către instanţele competente, potrivit legii”, condiţionează formularea acţiunii judiciare de existenţa unui act viitor - inexistent la data formulării cererii şi anume de existenţa certificatului de atestare a edificării construcţiei.

Potrivit instituţiei recurente, se încalcă totodată principiul potrivit căruia legea civilă trebuie interpretată în sensul aplicării ei, iar nu în sensul neaplicării (actus interpretandus est potius ut valeat, quam ut pereat). Refuzul de a judeca obiectul dosarului în regim de contencios administrativ are drept efect practic aplicarea derizorie a legii deoarece în eventualitatea formulării unei noi acţiuni de drept comun, Poliţia Locală ... nu are posibilitatea să îşi justifice şi să-şi argumenteze temeinic interesul şi întinderea prejudiciului cauzat, în contradictoriu cu părţile, cadrul contencios fiind de esenţa acţiunii.

Apreciază că instanţa de fond a reţinut în mod eronat că procesul-verbal de recepţie la terminarea lucrărilor nr.60/01.03.2018 nu dă naştere, nu modifică şi nu stinge raporturi juridice. Or, fără procesul-verbal de recepţie la terminarea lucrărilor nu se poate elibera certificatul de atestare a edificării construcţiei şi implicit nu poate fi înscris în cartea funciară dreptul de proprietate. Consideră că afectarea sub orice formă a dreptului de proprietate inclusiv în etapa înscrierii acestuia în Cartea Funciară prin emiterea unui act ce asigură eşafodul legal al constituirii respectivei înscrieri oficiale echivalează în mod indiscutabil cu naşterea unor raporturi juridice în favoarea deţinătorului actului respectiv. De asemenea procesul-verbal de recepţie la terminarea lucrărilor stinge raporturile juridice între executant şi beneficiar/investitor, cu privire la execuţia construcţiei.

Instanţa de fond ignoră gravitatea consecinţelor juridice ale menţinerii acestui proces-verbal de recepţie la terminarea lucrărilor, în condiţiile în care deşi din titulatura actului reiese că lucrările de construire au fost terminate, în fapt acestea sunt departe de a fi finalizate, iar prin existenţa acestui act se creează falsa aparentă unei legalităţi ce oferă deţinătorului avantajul de a beneficia de timp nelimitat în a finaliza în realitate construcţia pentru care într-un final să solicite eliberarea certificatului de atestare, fără a fi constrâns să respecte termenele legale de valabilitate ale autorizaţiei de construire şi fără a risca vreo sancţiune contravenţională pentru abateri la disciplina în construcţii legate de procedura autorizării şi conformarea la aceasta.

Concluzionând, în cazul de faţă, recepţia nu este una parţială şi nu cade sub incidenţa prevederilor art.7 alin.(1) din Hotărârea de Guvern nr.273/1994, procesul-verbal de recepţie la terminarea lucrărilor nr. 60/01.03.2018 fiind emis prin implicarea directă şi imperativ necesară stipulată explicit de lege (H.G. nr.273/1994) pentru aprobarea Regulamentului privind recepţia construcţiilor. Actul respectiv este indubitabil emis în regim de putere publică, aspect ce reiese şi din cuprinsul prevederilor art.16 alin.(2) şi alin.(3) din Hotărârea de Guvern nr.273/1994.

Mai mult, numărul arondat procesului-verbal de recepţie la terminarea lucrărilor a cărui anulare s-a solicitat reprezintă un număr emis de evidenţele instituţiei Poliţiei Locale ... şi nu constituţie un număr la întâmplare ales, în mod unilateral, de către respectiva Comisie de Recepţie ca entitate emitentă, după cum apreciază instanţa de fond.

Pentru motivele expuse, apreciază că în măsura în care procesul-verbal de recepţie la

terminarea lucrărilor nr.60/01.03.2018 a fost emis în regim de autoritate publică prin implicarea directă a unui reprezentant al autorităţii administraţiei publice competente care a emis autorizaţia de construire, în speţă Primăria Municipiului ....

Prin Dispoziţia Primarului Municipiului ... nr… emisă în data de .., funcţionarii publici din cadrul Serviciului Control Urbanism Afișaj Stradal din structura Politiei Locale ... au fost desemnaţi ca delegaţi ai administraţiei publice locale, în vederea semnării proceselor - verbale de recepţie la terminarea lucrărilor şi a proceselor-verbale de recepţie finală pentru lucrările de construcţie şi instalaţii autorizate pe raza administrativ-teritorială a municipiului ....

Poliţia Locală ... a preluat în structura proprie, prin absorbţie, departamentul de specialitate în domeniul disciplinei în construcţii. Serviciul Control Urbanism Afişaj Stradal reprezintă o structură operativă, preluată din aparatul de specialitate al primarului, responsabilă cu controlul privind disciplina în construcţii, în temeiul prevederilor art.4 alin.(6), în coroborare cu art.8 din Legea Poliţiei Locale nr.155/2010.

Mai mult, procesul-verbal de recepţie la terminarea lucrărilor nr. .. se află în circuitul civil, a produs şi produce efecte juridice, constituind o premisă legală de obţinere a unei înscrieri în Cartea Funciară a unui drept de proprietate asupra unei construcţii.

Pentru motivele expuse, apreciază că recursul dedus judecăţii este temeinic argumentat şi sustenabil, motiv pentru care solicită casarea sentinţei civile nr. S1, rejudecarea litigiului în fond şi exonerarea de la obligaţia judiciară de achitare a cheltuielilor de judecată, potrivit prevederilor art.20 alin.(3) din Legea contenciosului administrativ nr.554/2004.

Invocând incidenţa motivului de casare prevăzut de dispoziţiile art. 488 alin. (1) pct. 8 din Codul de procedură civilă, pârâtele X S.R.L., Y S.R.L. și Z S.R.L. au arătat că prin cererea de chemare în judecată, reclamanta Poliţia Locală ... a solicitat anularea Procesului - verbal de recepţie la terminarea lucrărilor nr. ...2018.

Prin întâmpinarea depusă la dosarul cauzei, pârâtele au invocat o serie de excepţii, respectiv excepţia lipsei calităţii procesual active a reclamantei Poliţia Locală ..., excepţia lipsei calităţii procesual pasive a pârâţilor Y S.R.L. şi Z S.R.L. şi excepţia inadmisibilităţii acţiunii.

Instanţa de fond a admis doar excepţia inadmisibilităţii acţiunii, constatând că procesul verbal de recepţie la terminarea lucrărilor nu reprezintă un act administrativ în accepţiunea art. 2 alin. (1) lit. c) din Legea nr. 554/2004, respingând primele două excepţii invocate.

Au apreciat recurentele că soluţia instanţei de fond de respingere a excepţiei lipsei calităţii procesual active a reclamantei Poliţia Locală ... este nelegală.

Or, lipsa calităţii procesual active a Poliţiei Locale ... derivă din împrejurarea că această instituţie nu are nici o atribuţie legală în privinţa încheierii proceselor - verbale de recepţie la finalizarea lucrărilor şi, implicit, nu are nici capacitatea administrativă necesară pentru a solicita anularea acestui act.

Potrivit recurentelor, simpla împrejurare că unul dintre semnatarii procesului - verbal are calitatea de funcţionar public în cadrul Poliţiei Locale ... (aspect reţinut de instanţă în motivarea respingerii excepţiei) nu este de natură să completeze capacitatea administrativă a acestei instituţii cu atribuţii legale în materia emiterii/revocării procesului verbal la terminarea lucrărilor.

Atribuţiile poliţiei locale din domeniul disciplinei în construcţii şi al afişajului stradal sunt prevăzute limitativ de disp. art. 8 lit. a) - e) din Legea nr. 155/2010 a poliţiei locale, acestea vizând exclusiv acţiuni de control şi de constatare şi sancţionare a contravenţiilor din domeniul disciplinei în construcţii şi afişajului stradal, fără a menţionată vreo atribuţie în materia organizării recepţiei de la finalizarea lucrărilor şi încheierii procesului-verbal corespunzător.

De altfel, art. 11 alin. (1) lit. b) din Regulamentul privind recepţia lucrărilor aprobat prin Hotărârea de Guvern nr. 273/1994, actualizat, prevede că „din componenţa comisiei de recepţie la terminarea lucrărilor fac parte, în mod obligatoriu: (...) b) un reprezentant desemnat de către autoritatea administraţiei publice competente care a emis autorizaţia de construire/desfiinţare”.

În cazul concret, procesul-verbal a cărui anulare se solicită vizează lucrările de construire autorizate prin Autorizaţia de construire nr. ...2017 emisă de Primarul Municipiului ..., context în care din comisia de recepţie la terminarea lucrărilor trebuie să facă parte un reprezentant al Instituţiei Primarului Municipiului ... şi nu al Poliţiei Locale ..., instituţie care nu are atribuţii în acest domeniu.

Împrejurarea reţinută de prima instanţă potrivit căreia prin Dispoziţia Primarului Municipiului ... nr. ...2011, funcţionarii publici din cadrul Serviciului Control Urbanism Afişaj Stradal din structura Poliţiei Locale ..., „au fost desemnaţi ca delegaţi ai administraţiei publice locale, în vederea semnării proceselor verbale de recepţie la terminarea lucrărilor”, nu este de natură a conferi calitate procesuală activă Poliţiei Locale ... în cererile având ca obiect anularea proceselor verbale de recepţie la terminarea lucrărilor.

Fără a face vreo discuţie în legătură cu legalitatea actului de „delegare” (funcţionarii publici pot exercita atribuţii în cadrul unei alte instituţii publice decât cea în care îşi desfăşoară activitatea doar prin detaşare, conform disp. art. 89 din Legea nr. 188/1999, republicată), menţionează că, prin delegare, mandatarul exercită atribuţiile autorităţii care i-a delegat o parte din atribuţiile sale, în cazul de faţă Instituţia Primarului Municipiului ....

Altfel spus, deşi pârâtul I 1 ar calitatea de funcţionar public în cadrul Poliţiei Locale ..., la momentul semnării procesului verbal la terminarea lucrărilor acesta a exercitat atribuţiile Instituţiei Primarului Municipiului ..., atribuţii care i-au fost delegate prin Dispoziţia Primarului Municipiului ... nr. ..2011 şi nu atribuţiile Poliţiei Locale ..., instituţie în care îşi desfăşoară activitatea în mod curent.

Având în vedere considerentele expuse, solicită instanţei de control judiciar să constate că Poliţia Locală ... nu are în conţinutul capacităţii sale administrative atribuţii privind procedura recepţiei la terminarea lucrărilor de construcţie şi, implicit, nu are nici calitatea procesuală necesară pentru a promova o cerere de chemare în judecată având ca obiect anularea procesului verbal de recepţie la terminarea lucrărilor, context în care se impune admiterea excepţiei lipsei calităţii procesual active a reclamantei şi respingerea cererii de chemare în judecată, ca atare.

Pentru toate aceste considerente, solicită instanţei de control judiciar să dispună admiterea recursului, casarea în parte a sentinţei primei instanţe, iar în urma rejudecării cauzei, să admită excepţiei lipsei calităţii procesuale active cu consecinţa respingerii cererii de chemare în judecată ca fiind formulată de o persoană fără calitate procesuală activă.

În recurs părţile nu au solicitat administrarea de probe noi, la termenul de judecată din data de .. recurenta Poliţia Locală ... a invocat lipsa de interes a celorlalte societăţi recurente în declararea căii de atac a recursului.

Analizând excepţia şi recursurile declarate în cauză se constată următoarele:

În declararea căii de atac a recursului pârâtele X SRL, Y SRL și Z SRL justifică un interes procesual actual, legitim, având în vedere prevederile art.33, art.36 coroborat cu art.458 şi art.248 alin.1 şi 2 C.pr.civ., întrucât au avut calitatea de parte la fond, iar prin hotărârea recurată tribunalul a respins şi o excepţie procesuală invocată de către pârâte, ce ar fi împiedicat, în caz de temeinicie, judecata acţiunii contencios şi implicit pronunţarea soluţiei pe care însăşi recurenta Poliţia Locală ... o critică.

Pe cale de consecinţă, excepţia lipsei de interes va fi respinsă ca neîntemeiată.

În ceea ce priveşte recursul declarat de pârâtele X SRL, Y SRL și Z SRL, Curtea de Apel constată că este neîntemeiat întrucât, potrivit art.1 alin.1 şi 6 din Legea 554/2004, autoritatea emitentă a actului administrativ are dreptul legal de a-l contesta în faţa instanţei de contencios administrativ, aspect pe care prima instanţă l-a dezlegat corect, prin interpretarea şi aplicarea prevederilor legale precitate în mod corect la situaţia de fapt.

Trimiterile făcute de cele 3 recurente la exercitarea prin delegare a atribuţiilor Primarului mun. ... în materia urbanismului, la atribuţiile poliţiei locale din domeniul disciplinei în construcţii şi al afişajului stradal, prevăzute de art.8 lit. a-e din Legea 155/2010, sunt străine de dreptul de exercitare al acţiunii în contencios administrativ, astfel cum acesta este reglementat de art.1 din Legea 554/2004.

Atât timp cât Poliţia Locală a participat la încheierea unui act juridic, inclusiv prin exercitarea unor competenţe delegate de Primarul mun. ... prin Dispoziţia nr….2011, justifică calitatea procesuală activă şi interesul procesual în a contesta actul respectiv, raportat la prevederile art.1 alin.1 şi 6 din Legea 554/2004, context în care excepţia lipsei calităţii procesuale a fost respinsă corect şi legal de către prima instanţă astfel încât criticile recurentelor, circumscrise motivului de casare reglementat de art.488 alin.1 pct.8 C.pr.civ. sunt neîntemeiate.

Pentru considerentele anterior expuse se va respinge ca neîntemeiat recursul declarat de recurentele X SRL, Y SRL și Z SRL.

Recursul declarat de către reclamanta Poliţia Locală ... are caracter fondat, urmând a fi admis şi casată sentinţa recurată, respinsă excepţia inadmisibilităţii cererii de chemare în judecată şi trimisă cauza spre rejudecare primei instanţe, pentru considerentele ce succed.

Curtea de Apel constată că prima instanţă a oferit o motivarea contradictorie soluţiei de admitere a excepţiei de inadmisibilitate deoarece, fie a considerat că Procesul verbal de recepţie la terminarea lucrărilor nr….2018, contestat de reclamanta recurentă în cauză, nu este emis de către o autoritate publică, cu referire la prevederile art.2 lit.b din Legea 554/2004 şi art.11 alin.1 din HG 273/1994, fie procesul verbal încheiat la recepţia lucrării de construcţie nu are natura unui act administrativ, ci a unei act premergător, prin raportare la prevederile art.37 alin.1 din Legea 7/1996 şi art.37 alin.6 din Legea 50/1991 cu referire la art.2 lit.c din Legea 554/2004, context în care conchide că în lipsa certificatului de atestare eliberat de autoritatea publică locală, reclamanta se putea adresa doar cu o acţiune pe dreptul comun.

Raţionamentul tribunalului este eronat şi are la bază interpretarea greşită a prevederilor legale incidente.

Potrivit art.34 din HG 273/1994:

„ ***Procesul-verbal încheiat cu ocazia recepţiei la terminarea lucrărilor*** *sau a recepţiei finale, cu încălcarea prevederilor legale,* ***poate fi anulat de către instanţele competente, potrivit legii.***”.

Faţă de prevederile exprese ale dispoziţiei legale redate integral mai sus rezultă că poate forma obiect al acţiunii în anulare, în mod direct şi fără alte condiţionări, procesul verbal încheiat cu ocazia recepţiei la terminarea lucrărilor. Atât timp cât legea conferă dreptul la acţiune faţă de acest act în mod greşit tribunalul a admis excepţia inadmisibilităţii, cu îngrădirea dreptului de acces la justiţie al reclamantei recurente, drept ce era prevăzut în mod expres într-o normă legală, clară şi previzibilă. Inadmisibilitatea, ca sancţiune procesuală, intervine în acele situaţii în care partea interesată nu are deschisă o anumită cale procesuală însă, în cauză, judecătorul fondului trebuia să interpreteze şi să decidă dacă este instanţă competentă, potrivit legii, să se pronunţe pe legalitatea procesului verbal de recepţie la terminarea lucrărilor contestat în cauză, din perspectiva competenţei materiale a instanţei de contencios administrativ.

Procesul verbal încheiat la terminarea lucrărilor de construcţie are natura juridică a unui act administrativ, ce produce efecte distincte, neputând fi considerat un act premergător în operaţiunea de executare a lucrărilor de construcţie în baza autorizaţiei emise în acest sens, având drept scop final emiterea certificatului de atestare în condiţiile art.37 alin.6 din Legea 50/1991, cum eronat a apreciat prima instanţă.

În primul rând, analiza prevederilor art. 9-23 din HG 273/1994 relevă că scopul încheierii procesului verbal este acela de confirmare a executării lucrărilor de construcţie, a existenţei construcţiei şi a executării acesteia în limitele şi condiţiile admise prin autorizaţia de construcţie. Prin admiterea recepţiei comisia confirmă existenţa unei construcţii şi conformitatea acesteia cu actul administrativ care a stat la baza edificării, sens în care se naşte un raport juridic, în baza procesului verbal de recepţie beneficiarul construcţiei putând proceda la înregistrarea construcţiei la organul fiscal pentru impozitare, la întabularea construcţiei în cartea funciară.

Potrivit art. 37 alin.2 din Legea 50/1991:

„*Lucrările de construcţii autorizate se consideră finalizate dacă s-au realizat toate elementele prevăzute în autorizaţie şi* ***dacă s-a efectuat recepţia la terminarea lucrărilor****. Efectuarea recepţiei la terminarea lucrărilor este obligatorie pentru toate tipurile de construcţii autorizate, inclusiv în situaţia realizării acestor lucrări în regie proprie. Recepţia la terminarea lucrărilor se face cu participarea reprezentantului administraţiei publice, desemnat de emitentul autorizaţiei de construire*.”, iar potrivit art.37 alin.5 din acelaşi act normativ:

„*Construcţiile executate fără autorizaţie de construire sau cu nerespectarea prevederilor acesteia, precum şi cele care nu au efectuată recepţia la terminarea lucrărilor, potrivit legii, nu se consideră finalizate*.”, iar analiza coroborată a celor 2 dispoziţii legale precitate relevă că procesul verbal de recepţie la terminarea lucrărilor are rolul de a naşte un raport juridic şi de a produce efecte distinct, neputând să fie asimilat, ca natură juridică, unui act premergător.

De altfel, prima instanţă a interpretat eronat şi prevederile art.37 alin.6 din Legea 50/1991 prin raportare la prevederile art.34 din HG 273/1994, care dau dreptul la acţiune în justiţie faţă de procesul verbal de recepţie la terminarea lucrărilor şi nu faţă de certificatul de atestare emis de autoritatea publică locală, emitentă şi a autorizaţiei de construcţie. Dreptul de a contesta în justiţie procesul verbal de recepţie relevă valenţele acestuia de act de sine stătător, producător de efecte juridice, a cărui legalitate poate face obiect al acţiunii în contencios administrativ.

Pe cale de consecinţă, pentru considerentele anterior expuse, Curtea de apel constată că procesul verbal de recepţie la terminarea lucrărilor de construcţie are natura unui act administrativ în sensul art. 2 alin.1 lit. c din Legea 554/2004.

De asemenea, ca act administrativ, procesul verbal este emis de o entitate/structură ce are competenţa de emitere în regim de putere publică, în condiţiile art.2 alin.1 lit. b din Legea 554/2004 întrucât la emiterea sa participă reprezentaţii autorităţii publice locale emitente a autorizaţiei de construcţie, reprezentantul Inspectoratului de Stat în Construcţii, al ISU sau al Direcţiilor pentru Cultură şi Monumente Istorice, reprezentaţii acestor instituţii, autorităţi acţionând în virtutea autorităţii publice cu care sunt investiţi în verificarea regularităţii lucrărilor de construcţie propuse pentru recepţie. Prin prisma competenţelor şi a deciziilor pe care le poate dispune, conform art.16-18 din HG 273/1994, Comisia de recepţie a lucrărilor de construcţie acţionează în regim de putere publică, astfel încât se încadrează în categoria de autoritate publică, definită de art.2 alin.1 lit.b din Legea 554/2004, comisia acţionând pentru satisfacerea unui interes legitim public, cum este şi cel de respectare a regulilor de construcţie şi urbanism.

Pe cale de consecinţă, tribunalul a interpretat eronat prevederile legale incidente, mai sus analizate, stabilind eronat natura juridică a procesului verbal contestat în cauză, precum şi a autorităţii emitente, cu consecinţa nesoluţionării pe fond a litigiului, motiv pentru care se va casa sentinţa recurată şi se va respinge excepţia inadmisibilităţii cererii de chemare în judecată.

Faţă de considerentele anterior expuse Curtea de apel reţine că tribunalul, prin secţia de contencios administrativ, are competenţa materială de a soluţiona în primă instanţă litigiul astfel încât, văzând prevederile art.20 alin.3 din Legea 554/2004, se va trimite cauza spre rejudecare Tribunalului ..., care va proceda la soluţionarea pe fond a litigiului dedus judecăţii.

Pentru aceste motive,  
În numele legii,

Decide:

Respinge excepția lipsei de interes în formularea recursului de către recurentele X SRL, Y SRL și Z SRL, invocată de recurenta Poliția Locală ....

Respinge ca nefondat recursul formulat de recurentele X SRL, Y SRL și Z SRL împotriva sentinței nr. S1 a Tribunalului ....

Admite recursul formulat de recurenta Poliția Locală ... împotriva sentinței nr. S1 a Tribunalului ..., pe care o casează în parte.

Respinge excepția inadmisibilității acțiunii și trimite cauza spre rejudecare acele... instanțe.

Definitivă.

Pronunțată în ședință publică azi, ….

|  |  |  |
| --- | --- | --- |
| Preşedinte,  ... | Judecător,  COD 1015 | Judecător,  ... |

Grefier,

….